title: Tatarstan

text: Luonnonsuojelualuista merkittävimpiin kuuluvat "Volga-Kaman luonnonpuisto" (biosfäärialue) ja "Ala-Kaman kansallispuisto".


title: Tatarstan

text: Tataarit alkoivat asuttaa Volgan aluetta 500-luvulla. Alueen ensimmäinen valtion Bolgarian perustivat tataarien sukulaiskansa bolgaarit 800-luvulla. Vuonna 922 islam julistettiin valtionuskonnoksi. Mongolit valloittivat Bolgarian 1232. Mongolit perustivat alueelle Kultaisen ordan valtakunnan 1241, jonka hajottua 1330-luvulla alue tuli kuulumaan Kazanin kaanikuntaan. Venäläiset aloittivat sodan Kazania vastaan 1540-luvulla Iivana Julman johdolla. Venäläiset onnistuivat kuitenkin valtaamaan Kazanin kaanikunnan vasta 1552 ja liittivät sen Venäjän valtakuntaan. Valloituksen aikana ja sen jälkeen satoja moskeijoita tuhottiin ja tataareja tapettiin tuhansittain. Tataarit nousivat tämän jälkeen useita kertoja kapinaan, vapauttaakseen maansa Venäjän vallasta. Venäjä kuitenkin tukahdutti nämä kapinat kovaotteisesti, joukkomurhien ja uskonnollisten vainojen avulla. Vuonna 1708 perustettiin Kazanin kuvernementti, joka käsitti paljon Nyky-Tatarstania laajemman alueen.


title: Tatarstan

text: Venäjän vallankumouksen aikana 1917 oli taisteluita varsinkin pääkaupungissa. Talvella 1918 perustettiin Kazanin muslimien komitea aluehallitukseksi, joka toimi bolševikkien rinnalla. Vuonna 1918 julistettiin "Etelä-Uralin ja Keski-Volgan alueiden Tataarien ja Baškiirien neuvostotasavalta", mutta sen varsinainen perustaminen lykkääntyi, mm. baškiirien vastustuksen vuoksi. Niinpä näille sukulaiskansoille perustettiin omat autonomiset tasavallat. Tatarstanin Autonominen Sosialistinen Neuvostotasavalta perustettiin 27. toukokuuta 1920 osista Kazanin, Ufan, Samaran, Vjatkan ja Simbirskin kuvernementteja. Tataarit perustivat oman muslimeille tarkoitetun kommunistipuolueen, mutta Moskova alisti sen valtaansa 1920–21. Neuvostoaikana tataarit olivat yksi harvoista vähemmistökansallisuuksista, joilla oli mahdollisuus jatkaa opiskelua peruskoulun jälkeen omalla äidinkielellään.


title: Tatarstan

text: Kun Neuvostoliitto hajosi, Tatarstan ja Tšetšenia kieltäytyivät allekirjoittamasta Venäjän perustuslakia ja pyrkivät itsenäisiksi. Tatarstanin parlamentti 30.8.1990 hyväksyi julistuksen Tatarstanin täysivaltaisesta valtiosta 30. elokuuta 1990 (itsenäisyysjulistus). Samoihin aikoihin perinteiset islamilaiset symbolit ja juhlat otettiin uudelleen käyttöön. Uusi perustuslaki hyväksyttiin 6. marraskuuta 1992. Vuonna 1992 annettiin myös suvereenisuusjulistus, jonka mukaan Tatarstan asteittain irtautuisi Venäjästä. Venäjä ei kuitenkaan hyväksynyt alkuunkaan Tatarstanin itsenäistymispyrkimyksiä. Erimielisyydet Venäjän kanssa uhkasivat muuttua verenvuodatukseksi, sillä Venäjän joukot olivat jo keskitettynä Tatarstanin rajoilla. Tatarstanin presidentin onnistui kuitenkin hillitä kiihkeimmät kansallismieliset tunteet ja selkkaukselta vältyttiin. Pitkien ja vaikeiden neuvottelujen jälkeen saatiin aikaan sopimus Tatarstanin ja Venäjän välillä ja se allekirjoitettiin 15. helmikuuta 1994. Sen mukaan Tatarstan on Venäjän yhteydessä oleva suvereeni valtio, jolla on laaja itsehallinto (mm. taloudessa ja verotuksessa). Sopimuksen tulkinnasta on ollut sittemmin erimielisyyksiä. Tatarstan päätti mm. muuttaa tataarin kielen takaisin latinalaisilla kirjaimilla kirjoitettavaksi aikaisempien kyrillisten sijaan. Venäjä ei tätä kuitenkaan aluksi hyväksynyt ja yritti kaikin keinoin estää sen toteutumisen, mutta taipui lopulta. Tatarstan suunnittelee mm. omaa passia. Mintimer Şäymiev valittiin uudelleen presidentiksi 25. maaliskuuta 2001 noin 80 % kannatuksella.


title: Tatarstan

text: Vuonna 2010 Tatarstanissa oli 3 786 488 asukasta.


title: Tatarstan

text: Suurimmat etniset ryhmät ovat tataarit (53,2 prosenttia), venäläiset (39,7 prosenttia) ja tšuvassit (3,1 prosenttia). Lisäksi Tatarstanissa asuu udmurteja (0,6 prosenttia), mordvalaisia (0,5 prosenttia), mareja (0,5 prosenttia), ukrainialaisia (0,5 prosenttia) ja baškiireja (0,4 prosenttia). Marit asuvat pääasiassa maan pohjoisosissa. Tataarit ovat vuoden 2010 väestölaskennan mukaisella 3,87 prosentin osuudellaan Venäjän toiseksi suurin etninen ryhmä (iso)venäläisten (80,90 % osuus) jälkeen. Venäjällä asui 2010 kaikkiaan 5 310 649 tataaria. Venäjän tataareista 37,9 prosenttia (2 012 571 henkeä) asui Tatarstanissa.


title: Tatarstan

text: Kaupunkilaisiksi katsottiin vuoden 2010 väestönlaskennassa 75,4 % Tatarstanin väestöstä. Suurimmat, yli 30 000 asukkaan kaupungit olivat: pääkaupunki Kazan (1 143 535 as.), Naberežnyje Tšelny (513 193), Nižnekamsk (234 044), Älmät (146 393), Zelenodolsk (97 674), Bugulma (89 204 as.), Jelabuga (70 728 as.), Leninogorsk (64 127 as.), Tšistopol (60 755 as.), Zainsk (41 803 as.), Aznakajevo (34 853 as.) ja Nurlat (32 601 as.).


title: Tatarstan

text: Uskonnoltaan tataarit ja baškiirit ovat pääasiassa muslimeja, venäläiset, tšuvassit ja suomalais-ugrilaiset kansat puolestaan ovat pääasiassa ortodoksikristittyjä. Myös pieni osa tataareista on ortodokseja, heidän esi-isänsä kääntyivät kristityiksi 1500- ja 1700-luvuilla uskonvainojen aikana.


title: Tatarstan

text: Vuonna 2012 julkaistun, Venäjän uskontoja laajasti kartoittaneen Arena-tutkimuksen mukaan Tatarstanin väestöstä oli:


title: Tatarstan

text: Tatarstanilla on oma parlamentti ja hallitus. Röstäm Miñnexan valittiin 2010 tasavallan presidentiksi. Hän toimi aiemmin pääministerinä Mintimer Şäymievin alaisuudessa, joka toimi presidenttinä 1991–2010.


title: Tatarstan

text: Tatarstanin valtiolipussa on kaksi vaakasuoraa kenttää ja näiden välissä valkoinen viiva. Ylempi kenttä on vihreä ja alempi punainen. Vihreä väri kuvaa kevättä ja uudistumista, valkoinen puhtautta ja punainen kypsyyttä, energiaa, voimaa ja elämää.


title: Tatarstan

text: Tatarstanin valtion vaakunassa on siivekäs lumileopardi, joka on tasavallan asukkaiden suojelija. Vaakunan taustassa on vihreää, valkoista, punaista ja kultaa. Värien merkitys on sama kuin lipussa. Lisäksi kulta merkitsee Tatarstanin maan kauneutta ja rikkautta.


title: Tatarstan

text: Kansallishymni: "Doroka".


title: Tatarstan

text: Paikallishallintoa varten maa on jaettu 43 piiriin ja 14 kaupunkipiirikuntaan.


title: Tatarstan

text:
Tatarstanin alueella on suuria öljy- ja maakaasuesiintymiä, joten Tatarstanin talouselämä keskittyy öljyn ja maakaasun tuotantoon ja jalostukseen sekä petrokemian tuotteisiin. Kansallinen, Älmätissä kotipaikkaansa pitävä öljy-yhtiö Tatneft oli vuonna 2011 neljän prosentin tuotanto-osuudellaan Venäjän 6. suurin öljyntuottaja; yritys on listattu sekä Moskovan (MICEX-RTS) että Lontoon pörssissä (LSE). Myös muilla Venäjän petrokemian alan yhtöillä on toimintaa tasavallassa. Lisäksi tasavallassa on koneenrakennus-, ase-, tekstiili ja elintarviketeollisuutta sekä sähkövoiman tuotantoa. Bruttokansantuotteesta yli puolet tulee teollisuudesta.
Tatarstanin tärkeimmät vientituotteet ovat raakaöljy ja aseet.


title: Tatarstan

text: Maatalouden merkittävimmät viljelykasvit ovat ruis, kaura, vehnä, pellava ja hamppu. Lisäksi harjoitetaan karjanhoitoa ja turkistarhausta. Maan pinta-alasta oli 1930-luvulla peltoa 59 %.


title: Tatarstan

text: Maantieliikenteen keskuksena on Kazan. Kazanin kautta kulkee rautatie Moskovasta Jekaterinburgiin. Kazanin rautatieasemalta johtaa lisäksi rautatie Marin pääkaupunkiin Joškar-Olaan. Tatarstanista on rautatieyhteys myös etelään Uljanovskiin. Liikenne Kazanin kansainvälinen lentoaseman kautta on ollut kasvussa viime vuosina; kenttää on myös modernisoitu merkittävästi. Tasavallan suuret joet ovat myös tärkeitä liikenneväyliä.


title: Tatarstan

text: Tatarstanissa on pakollinen 10-vuotinen peruskoulu, joka alkaa seitsemän vuoden iässä. Tataarin kieli ja kirjallisuus on oppiaineena lähes kaikissa kouluissa, lukuun ottamatta venäläisiä yksityiskouluja. Tataari ja venäjä ovat koulujen yleisimmät opetuskielet, mutta myös tšuvasseilla, mareilla, mordvilla ja udmurteilla on mahdollisuus opiskella peruskoulussa äidinkielellään niillä alueilla, missä kyseisen vähemmistön edustajia asuu runsaasti.


title: Tatarstan

text: Tasavallassa on yhteensä 64 korkeamman tason oppilaitosta, joissa opiskelee 170 000 opiskelijaa. Mm. Kazanin Valtion Yliopisto (per. 1804), Lääketieteellinen, Teknillinen, Teknologinen ja Kasvatustieteellinen yliopisto, Arkkitehtuuri, Maatalous, Eläinlääketieteellinen ja Taideakatemia, Konservatorio sekä Talous- ja kauppainstituutti.


title: Indiana Jones ja viimeinen ristiretki

text: Indiana Jones ja viimeinen ristiretki ("Indiana Jones and the Last Crusade") on 24. toukokuuta 1989 ensi-iltansa saanut yhdysvaltalainen seikkailuelokuva ja ilmestymisjärjestyksessä kolmas Indiana Jones -elokuva. Elokuvan on ohjannut Steven Spielberg, ja sen pääosissa nähdään Harrison Ford, Sean Connery, Alison Doody, John Rhys-Davies, Denholm Elliot, Julian Glover ja River Phoenix. Elokuvan ensi-ilta Suomessa oli 15. syyskuuta 1989.


title: Indiana Jones ja viimeinen ristiretki

text: Elokuva aloitetaan vuoden 1912 Utahiin sijoittuvalla prologilla, jossa 13-vuotias partiolaispoika Indiana Jones (River Phoenix) varastaa konkistadori Francisco Vásquez de Coronadolle kuuluneen koristeellisen ristin haudanryöstäjiltä. Coronadon ristin napannut Indiana piiloutuu kiertävän sirkuksen junavaunuun, jossa hänelle syntyy ofidiofobia ja hän opettelee ruoskan käyttöä ja saa ruoskaniskusta leukaansa pienen arven. Kun Indiana palaa kotiinsa isänsä luo, haudanryöstäjät kertovat seriffille, että Indiana ryösti heiltä Coronadon ristin. Hän joutuu luovuttamaan ristin haudanryöstäjille, mutta yksi heistä antaa kunnianosoituksena pojan rohkeudelle oman huopahattunsa, josta tulee käärmekammon, ruoskan ja leuan arven tavoin olennainen osa Indiana Jonesin tunnuspiirteitä. Vuonna 1938 aikuiseksi varttunut, 39-vuotias Indiana (Harrison Ford) livahtaa haudanryöstäjien laivalle "Coronadolle" Portugalin rannikolla ja onnistuu saamaan ristin itselleen. Kun Indiana palaa Yhdysvaltoihin, hän lahjoittaa Coronadon ristin Marcus Brodyn museolle.


title: Indiana Jones ja viimeinen ristiretki

text: Vauras antiikkiesineiden keräilijä Walter Donovan kutsuu Indianan vierailulle kotiinsa ja kertoo palkanneensa hänen isänsä, Henry Jones vanhemman, etsimään legendaarista Graalin maljaa, johon ristiinnaulitun Jeesuksen veri vuodatettiin. Donovan myös kertoo, että Indianan isä on kadonnut salaperäisesti kesken maljan etsintöjen. Donovanin pyynnöstä Indiana ja Marcus Brody matkustavat Venetsiaan Italiassa, jossa he tapaavat Donovanille työskentelevän tohtori Elsa Schneiderin. Isänsä päivänkirjaan tehtyjen merkintöjen avulla Indiana löytää kirjastoksi muutetun vanhan kirkon lattiasta salareitin, joka johtaa muinaisiin katakombeihin kaupungin perustuksissa. Indiana löytää Elsan kanssa katakombeista ensimmäiselle ristiretkelle osallistuneen ritarin hauta-arkun ja huomaa, että ritarin jäännösten päällä on kilpi, jonka kirjoituksen perusteella maljan sijainti voidaan päätellä. Maljan salaisuutta kuitenkin suojelee uskonnollinen salaseura Ristimiekan veljeskunta, jonka jäsenet johtajansa Kazimin johdolla yrittävät tappaa Indianan ja Elsan katakombeissa. Kaksikko kuitenkin pakenee kaupungin kaduille ja moottoriveneillä käydyn takaa-ajon jälkeen Kazim kertoo, että Henry Jones on vankina Brunwaldin linnassa Itävallan ja Saksan välisellä rajalla. Hotellissa Indiana ja Brody päättelevät ritarin kilven kirjoituksesta, että Graalin malja on kätkössä Puolikuun kanjonissa, joka sijaitsee Turkin İskenderunissa. Brody lähtee Puolikuun kanjonin kartan kanssa Turkkiin, jossa hän tapaa Indiana Jonesin liittolaisen Sallahin. Brody kuitenkin vangitaan, vaikka Sallah suojeleekin häntä kahdelta Gestapo-agentilta.


title: Indiana Jones ja viimeinen ristiretki

text: Indiana lähtee Elsan kanssa Brunwaldin linnaan pelastaakseen isänsä, mutta linnassa hänelle paljastuu, että Elsa ja Donovan työskentelevät natseille, jotka suunnittelevat hyödyntävänsä maljaa maailmanvalloitukseen. Indiana pelastaa isänsä linnasta, mutta Jonesit joutuvat saksalaisten vangeiksi ja Elsa vie Henry Jonesin päivänkirjan Saksaan. Jonesit kuitenkin onnistuvat pakenemaan SS-eversti Vogelin johtamilta sotilailta ja saapuvat natsien paraatiin Berliinissä, jossa Indiana hankkii Elsalta isänsä päiväkirjan ja kohtaa Adolf Hitlerin, joka ei tiedä päiväkirjasta ja allekirjoittaa siihen oman nimikirjoituksensa. Jonesit lähtevät Saksasta ilmalaivan kyydissä, mutta kesken matkan alus kääntyy paluusuuntaan ja kaksikko pakenee ilmalaivasta lentokoneella. Kahden Messerschmitt Bf 109 -hävittäjän hyökkäyksestä huolimatta Jonesien pakomatka onnistuu ja he tapaavat Turkissa Sallahin, jonka kanssa he jäljittävät natsien vangiksi päätyneen Brodyn. Donovanin, Elsan, Vogelin ja Brodyn saattue joutuu Kazimin ja muiden Ristimiekan veljeskunnan jäsenten väijytyksen kohteeksi, mutta heidän hyökkäyksensä epäonnistuu ja Kazim miehineen saa surmansa. Brody siirretään ensimmäisen maailmansodan aikaiseen Mark-sarjan panssarivaunuun, mutta myös Henry joutuu natsien vangiksi vaunuun. Indiana onnistuu pelastamaan isänsä ja ystävänsä panssarivaunusta, mutta hän joutuu kaksintaisteluun eversti Vogelin kanssa. Kaksintaistelun päätteeksi panssarivaunu ja Vogel syöksyvät rotkoon, ja Indiana, Henry, Sallah ja Brody päättävät löytävänsä maljan Puolikuun kanjonista.


title: Indiana Jones ja viimeinen ristiretki

text: Puolikuun kanjonissa nelikko löytää muinaisen temppelin, mutta saksalaiset ovat jo rakennuksessa ja he joutuvat natsien vangeiksi. Donovan ampuu Henry Jonesia ja vaatii, että Indiana etsii Graalin maljan temppelistä, koska vakavasti haavoittuneen Henryn henki voidaan pelastaa vain maljan voimilla. Isänsä päiväkirjan vihjeiden ansiosta Indiana selviytyy kolmesta vaativasta ansasta ja saapuu kammioon, jossa on vanha ristiritari suojelemassa maljaa, jonka voimien avulla ritari on suojellut esinettä temppelissä vuosisatoja. Graalin malja on satojen "väärien" maljojen joukossa ja ritari käskee heidän valita, mutta valita viisaasti, sillä oikea malja antaa elämän, väärä taas riistää sen. Kun Elsa ja Donovan saapuvat kammioon, Donovan paljastaa haaveilevansa juovansa maljasta, koska legendan mukaan siitä juominen muuttaa kuolevaisen ihmisen kuolemattomaksi. Elsa ojentaa Donovanilta koristeellisen kultamaljan ja Donovan juo siitä, mutta malja osoittautuu vääräksi, minkä seurauksena kauhistunut Donovan vanhenee muutamassa sekunnissa satoja vuosia, kuihtuu luurangoksi ja lopulta murenee tomukasaksi. Kun Donovan on kuollut, Indiana löytää aidon Graalin maljan ja sen ansiosta pelastaa isänsä hengen. Ritari kuitenkin antaa varoituksen, että maljaa ei saa yrittää viedä pois temppelistä. Ritari myös kertoo, että maljasta juonut on kuolematon vain temppelin sisällä.


title: Indiana Jones ja viimeinen ristiretki

text: Ritarin varoituksista piittaamatta Elsa varastaa maljan ja yrittää viedä sen pois temppelistä, mutta hän ahneuksissaan kävelee yli Suuren Sinetin, jonka ylitse maljaa ei saa viedä. Temppelissä syntyy maanjäristys, joka romahduttaa temppelin ja kompastunut Elsa jää roikkumaan haljenneeseen lattiaan muodostuneen kuilun reunalle. Indiana päättää pelastaa hänet, mutta ahneuksissaan Elsa kurkottaa maljaan pudoten kuiluun. Hetken päästä myös Indiana on roikkumassa kuilun reunalla tavoittelemassa maljaa, mutta hänen isänsä kieltää häntä, koska hän ei tahdo menettää poikaansa. Graalin maljaa jää ritarin kanssa ikuisuuksiksi temppeliin, ja sankareiden juostessa karkuun rakennus romahtaa lopullisesti. Temppelin ulkopuolella Henry kertoo, että hänen poikansa syntymänimi on Henry Jones nuorempi, ja "Indiana" oli Jonesien perheen lemmikkikoiran nimi. Indiana, Henry, Sallah ja Brody lähtevät Puolikuun kanjonista ja ratsastavat hevosten selässä kohti auringonlaskua.


title: Indiana Jones ja viimeinen ristiretki

text: Koska synkkä "Tuomion temppeli" oli saanut kriitikoilta kielteisemmän vastaanoton kuin "Kadonneen aarteen metsästäjät", Lucas päätti vuonna 1985 alkaessaan käsikirjoittaa kolmatta Indiana Jones -elokuvaa, että se palaisi takaisin ensimmäisen osan kevyempään tunnelmaan. Alun perin Spielberg ei innostunut tarinakokouksissa esille tulleesta ideasta, jossa ehdotettiin Graalin maljan etsintää elokuvan aiheeksi, koska se toi hänelle mieleen elokuvan "Monty Pythonin hullu maailma". Lucaskin kiinnostui enemmän jo "Tuomion temppelin" käsikirjoitusvaiheessa esitetystä kiinalaiseen mytologiaan liittyvästä Apinakuningas-seikkailusta. Ideasta kuitenkin luovuttiin ja käsikirjoittajat palasivat takaisin Graalin maljan pariin. Spielberg piti aihetta edelleen tylsänä, ja Lucas keksi liittää siihen itse keksimänsä legendan, jonka mukaan Graalista juominen toisi ikuisen elämän. George Lucas ja Jeffrey Boam kirjoittivat lopullisen käsikirjoituksen, jossa esiteltiin Henry Jones, Indiana Jonesin isä, keskiajan kirjallisuuden ja Graalin myytin asiantuntija. Hahmo oli Spielbergin keksimä, sillä kaikesta huolimatta Graalin etsintä oli hänestä tylsä lähtökohta tarinalle. Hän on kertonut sen sijaan halunneensa tehdä Graalin etsinnästä metaforan isälle ja pojalle, jotka etsivät toisiaan ja lopulta löytävät toisensa Graalin avulla.


title: Indiana Jones ja viimeinen ristiretki

text: Lucas ei pitänyt siitä, että Spielberg valitsi Henry Jonesin rooliin Sean Conneryn, koska hänestä tuli Lucasille mieleen vain James Bond. Spielberg sen sijaan vaati Conneryn palkkaamista, koska Spielbergin alkuperäinen idea seikkailuelokuvasta oli alun perin saanut alkunsa juuri Bondista. Connery oli imarreltu, kun häntä pyydettiin rooliin, ja ennen roolinsa virallistamista hän kysyi Spielbergiltä ”"onko tämä Indiana Jones kohtaa James Bondin?"”. Kun "Viimeinen ristiretki" valmistui vuonna 1989, kyseessä oli ensimmäinen kerta, kun joku Indiana Jonesin sukulainen esiteltiin.


title: Indiana Jones ja viimeinen ristiretki

text: Elokuvan tunnetuimpia kuvauspaikkoja oli Petran kalliokaupunki, jossa kuvattiin elokuvan loppukohtaus. Paikalle matkanneiden turistien määrät kasvoivat elokuvan ilmestyttyä. Elokuvan loppuun Spielberg liitti kohtauksen, jossa Indiana Jones ratsastaa auringonlaskuun symboliksi siitä, että sarja oli saatettu päätökseen.


title: Indiana Jones ja viimeinen ristiretki

text: Kun elokuva julkaistiin, se oli kassatuloiltaan vuoden 1989 toiseksi menestynein elokuva Pohjois-Amerikassa häviten Tim Burtonin "Batmanille". Maailmanlaajuisesti Viimeinen ristiretki oli kuitenkin vuoden tuottoisin 474 170 000 dollarin lipunmyynnillä.


title: Indiana Jones ja viimeinen ristiretki

text: Elokuvalla on 89% ”tuore” arvosana Rotten Tomatoes -sivustolla. Spielberg kertoo, että nähdessään "Viimeisen ristiretken" teatterissa hän kuuli yleisön nauravan enemmän kuin muissa Indiana Jones -sarjan elokuvissa, ja siksi hän itse pitää elokuvaa sarjan hauskimpana. Silti elokuva jakoi ilmestyessään arvostelijoiden mielipiteet. "Washington Post" arvosteli elokuvan kahdesti: ensimmäisessä arvostelussa 24. toukokuuta 1989 Hal Hinson kutsui sitä "pelkäksi takaa-ajoksi ja tylsän näköiseksi", vaikka kehuikin Fordin ja Conneryn rooleja. Hinson myös lisäsi, että Indianan hahmon aiempia elokuvia tarkempi poisti hahmon mystisyyden. Kaksi päivää myöhemmin lehti julkaisi Desson Howen positiivisen arvostelun, jossa hän kehui elokuvan seikkailua ja toimintaa sekä isä-poika-suhteen temaattista syvyyttä.


title: Indiana Jones ja viimeinen ristiretki

text: Elokuva voitti Oscar-palkinnon äänitehosteistaan, minkä lisäksi se oli ehdolla myös kahdessa muussa kategoriassa: paras musiikki ja äänitys.


title: Tataarin kieli

text: Tataarin kieli (tataariksi татар теле, "tatar tele" eli татарча, "tatarça") on etupäässä Venäjällä asuvien tataarien puhuma turkkilainen kieli. Sillä on virallisen kielen asema Tatarstanin tasavallassa. Puhujamäärältään tataari on Venäjän suurin vähemmistökieli.


title: Tataarin kieli

text: Tataarin kieltä puhuvat Volgan ja Uralin alueen tataarit, Astrahanin tataarit ja Siperian tataarit. Suurin ryhmä, Volgan–Uralin tataarit, koostuu Kazanin tataareista, mišääreistä, Kasimovin tataareista ja kristityistä krjašeneista. Astrahanin ja Siperian tataarit jakautuvat myös useisiin alaryhmiin. Pieniä tataariryhmiä on myös muissa maissa, muun muassa Suomessa.


title: Tataarin kieli

text:
Vuonna 1989 entisessä Neuvostoliitossa laskettiin olevan 6,6 miljoonaa tataaria, joista vain 1 765 000 asui nimikkotasavallassaan Tatarstanissa. Venäjän 5,5 miljoonasta tataarista 85,6 % ilmoitti äidinkielekseen tataarin ja 14,2 % venäjän. Toisena kielenään venäjää puhui 72,7 %. Äidinkieliset tataarinpuhujat jakautuivat alueittain seuraavasti:
Venäjän vuoden 2002 väestönlaskennassa rekisteröitiin 5,6 miljoonaa tataaria ja 5,3 miljoonaa tataarin kielen puhujaa (lukuun sisältyvät myös tataaria toisena tai vieraana kielenä puhuvat). Venäjän tataareista 96,1 % osaa venäjää ja 80,8 % tataaria. Kieltä puhuvat myös monet naapurikansojen edustajat, mm. 524 000 baškiiria. Tatarstanissa tataarin kieltä osaa 53,3 % väestöstä ja Baškortostanissa 34,0 %.


title: Tataarin kieli

text: Vuoden 2010 väestönlaskennan mukaan Venäjällä on 4,3 miljoonaa tataarin puhujaa.


title: Tataarin kieli

text: Tataari kuuluu turkkilaisten kielten läntisen haaran kiptšakkilaisen ryhmän kiptšakkilais-bolgaarilaiseen alaryhmään. Se on muodostunut kiptšakkilaisten ja bolgaarimurteiden vuorovaikutuksen tuloksena Kultaisen ordan ja Kazanin kaanikunnan alueella. Lähin sukukieli on baškiiri, joka poikkeaa tataarista lähinnä konsonantisminsa perusteella.


title: Tataarin kieli

text: Kieli jakautuu kolmeen päämurteeseen. Keskimurretta puhuu suurin osa Volgan-Uralin alueella asuvista Kazanin tataareista. Länsimurretta eri mišääriä puhutaan Tatarstanin ja Baškortostanin lisäksi Mordoviassa ja Tšuvassiassa sekä Nižni-Novgorodin, Orenburgin, Penzan, Samaran, Saratovin ja Uljanovskin alueilla. Keskimurteesta sen erottavat ensitavun pyöristyneen "å":n ja uvulaaristen "q":n ja "ğ":n puuttuminen sekä affrikaattana ääntyvä "č" tai "c". Siperian tataarien puhumasta alueellisesti eriytyneestä itämurteesta on tullut osa tataarin kieltä kirjakielen ja lännestä muuttaneiden siirtolaisten vaikutuksesta. Sille on ominaista konsonanttien muuttuminen soinnittomiksi.


title: Tataarin kieli

text: 1900-luvun vaihteeseen saakka tataarit käyttivät kirjakielenään yleisturkkilaisen kirjakielen türkin paikallista varianttia. Sen normit alkoivat lähetä kohti puhuttua kansankieltä 1800-luvun puolivälistä lähtien. Uuden kirjakielen pohjana toimi muuttoliikkeen ja kaupungistumisen synnyttämä yleiskieli, jonka fonetiikka ja sanasto perustuvat lähinnä keskimurteeseen ja morfologia mišääriin. Tataarinkielinen kirjallisuus, lehdistö ja koululaitos kehittyivät erityisen nopeasti 1900-luvun ensimmäisten vuosikymmenien aikana. Vuonna 1921 tataarista tuli Tatarstanin autonomisen neuvostotasavallan virallinen kieli. 1930-luvulta lähtien sen käyttöala alkoi kuitenkin supistua ja venäjä valtasi alaa tataarien sivistys- ja käyttökielenä. 1990-luvun alussa tataarin kirjakielen käyttöä alettiin jälleen laajentaa. Vuonna 1992 hyväksyttiin Tatarstanin kielilaki, joka antoi tataarille tasavallan virallisen kielen aseman venäjän kielen rinnalla.


title: Tataarin kieli

text: 1920-luvun lopulle saakka tataarit käyttivät arabialaista kirjaimistoa, jota Venäjän vallankumouksen jälkeen uudistettiin ja täydennettiin lisämerkeillä. Vuodesta 1927 lähtien otettiin käyttöön Neuvostoliiton turkkilaisten kielten yhteinen latinalainen kirjaimisto, josta käytettiin nimitystä "jaŋalif" (”uusi aakkosto”). Vuonna 1939 siirryttiin kyrilliseen kirjaimistoon, jota on täydennetty lisämerkeillä ә, ө, ү, җ, ң ja һ.


title: Tataarin kieli

text:
"Tataarin kielen kirjaimisto nykyisen aakkosjärjestyksen mukaan"
Vuonna 1999 Tatarstanissa hyväksyttiin laki latinalaiseen kirjoitusjärjestelmään siirtymisestä vuoteen 2011 mennessä. Venäjän hallitus ei kuitenkaan hyväksynyt päätöstä, jota pidettiin askeleena kohti separatismia. Venäjän perustuslakiin vuonna 2002 tehdyssä lisäyksessä säädettiin, että maan tasavaltojen virallisten kielten täytyy perustua kyrilliseen kirjaimistoon. Latinalaiseen kirjaimistoon siirtymisestä on ainakin toistaiseksi luovuttu, mutta tasavallan eräissä kouluissa jatketaan kokeiluluontoista latinalaisen ortografian opettamista.


title: Tataarin kieli

text:
"Vuonna 1999 hyväksytty latinalainen kirjaimisto"
Venäjän vähemmistökielistä tataarin käyttöala on laajin. Sillä julkaistaan oppikirjoja, lasten- ja kaunokirjallisuutta sekä jonkin verran yhteiskunnallista ja tietokirjallisuutta. Vuonna 2008 tataariksi julkaistiin 333 kirjanimekettä yhteensä 1,6 miljoonan kappaleen painoksena. Tatarstanin kouluista puolet toimii tataarin kielellä. Tataarinkielistä opetusta annetaan myös Baškortostanissa, Marissa, Mordoviassa, Tšuvassiassa, Udmurtiassa, Kirovin, Nižni Novgorodin, Orenburgin, Samaran, Saratovin, Tjumenin ja Uljanovskin alueilla sekä Permin aluepiirissä sijaitsevissa kouluissa. Monilla muilla alueilla kieltä opetetaan aineena. Tatarstanissa on alettu laajentaa myös tataarinkielistä ammatti- ja korkeakouluopetusta.


title: Tataarin kieli

text: Kielellä ilmestyy suurina painoksina kymmeniä sanoma- ja aikakauslehtiä. Sanomalehdistä huomattavimmat ovat Tatarstanin päivälehti "Watanym Tatarstan" ja nuorisolehti "Tatarstan jäšläre", aikakauslehdistä kulttuurilehti "Qazan utlary", yhteiskuntapoliittinen "Tatarstan", naistenlehti "Süjümbike", pilalehti "Tšajan", lastenlehti "Jalkyn" ja opettajille tarkoitettu "Mägarif". Eri alueilla lähetetään tataarinkielisiä radio- ja televisio-ohjelmia. Tatarstanissa toimii myös kaupallisia radio- ja TV-asemia. Tataarinkielisiä ammattiteattereita on Tatarstanissa, Baškortostanissa ja Orenburgissa. Tataarinkielisen kansan- ja populaarimusiikin merkitys kansalliselle identiteetille on huomattava.


title: Tataarin kieli

text: Tataarin puhujamäärä on suuri ja kirjakielen käyttöala laaja varsinkin Tatarstanin tasavallassa. Valtaosa sen puhujista asuu kuitenkin nimikkotasavaltansa ulkopuolella usein täysin muunkielisessä ympäristössä. Viime aikoina kielen julkinen käyttö on lisääntynyt, mutta samalla sen asema kotikielenä on heikentynyt varsinkin diasporan keskuudessa. Venäläistymisestä huolimatta kansallinen itsetunto on vankka ja tataarin kielen symboliarvo huomattava.


title: Mitta-asteikko

text: Tilastotieteessä mitta-asteikolla tarkoitetaan sitä, millaisia vertailuja ja laskutoimituksia tilastoaineistolle voidaan tehdä. Havaintojen mitta-asteikko määrää ne tilastolliset välineet, joita analyysissä voidaan käyttää.


title: Mitta-asteikko

text: Yleensä käytetään neljää mitta-asteikkoa:Keskilukuja laskettaessa ei toisinaan kiinnitetä riittävästi huomiota mitta-asteikkoon. Esimerkiksi aineiston käsittelyn yhteydessä kyselyn vastaukset ”täysin eri mieltä”, ..., ”täysin samaa mieltä” koodataan usein numeroarvoilla. Tämän jälkeen havainnoista voidaan laskea virheellisesti keskiarvo, vaikka se ei ole tässä tapauksessa mielekäs keskiluku.


title: Sairaiden voitelu

text: Sairaiden voitelu (myös "sairaanvoitelu") on katolisen, ortodoksisen ja eräiden protestanttisten kirkkojen sakramentti. Katolisen kirkon käyttämästä nimestä viimeinen voitelu, jota oli käytetty keskiajalta asti, luovuttiin Vatikaanin toisessa kirkolliskokouksessa.


title: Sairaiden voitelu

text:
Sairaiden voitelun latinankielinen nimi "Unctio in Extremis", ""äärimmäinen voitelu"". Ortodoksisessa perinteessä käytetään termiä
"euchelaion" (kreikaksi το Ἂγιον ευχέλαιον ""pyhä armo öljy"") tai "elaion hagion" (ἒλαιον ἂγιον ""pyhä öljy"").


title: Sairaiden voitelu

text: Sakramentin tarkoitus on antaa synnit anteeksi ja tuoda henkistä tukea sairaalle. Sairas voidellaan oliiviöljyllä tai sen puuttuessa muilla kasviöljyillä.


title: Sairaiden voitelu

text: Sairaanvoitelu perustuu Jaakobin kirjeen luvussa 5. (jakeet 14-15) annettuun kehotukseen:


title: Sairaiden voitelu

text:
Ortodoksisessa kirkossa sairaanvoitelun eli rukousöljypalveluksen osat ovat rukous, epistola, evankeliumi, voitelurukous, jotka toistetaan seitsemän kertaa peräkkäin. Lopuksi pappi voitelee mysteerioon osallistuvan pyhitetyllä öljyllä. Toimitus on jumalanpalveluksena pitkä, noin kaksi tuntia ja osittain tämän vuoksi niitä toimitetaan nykyisin kohtalaisen harvoin yhden henkilön puolesta.
Seurakunnissa toimitetaan erityisesti paastojen aikaan yleisiä sairaanvoiteluita, joihin voi osallistua kuka tahansa ortodoksisen kirkon jäsen, joka kokee sitä tarvitsevansa.


title: Sairaiden voitelu

text: Sairaanvoitelu ei ole ortodoksisessa kirkossa koskaan katsottu olevan "viimeinen voitelu", vaan seurakunnan jäsen saa osallistua toimitukseen niin usein kun katsoo sitä tarvitsevansa. Koko nimityksen sairaanvoitelu katsotaan olevan meillä Suomessa läntistä lainaa.


title: Sairaiden voitelu

text: Katolisessa kirkossa öljy ("oleum infirmorum") on yleensä erikseen siunattu. Öljyä sivellään henkilön otsaan, kämmeniin ja joskus muihinkin osiin kuten miehillä lanteille. Latinaksi synnit annetaan anteeksi lauseella ""Per istam sanctam unctionem, indulgeat tibi Dominus quidquid deliquisti, Amen"".


title: Sairaiden voitelu

text: Voitelun voi saada useasti. Esimerkiksi paavi Johannes Paavali II sai voitelun ensimmäisen kerran murhayrityksen jälkeen, toisen kerran kuolinvuoteellaan vuonna 2005. Aikaisemmin sakramentti pyrittiin varaamaan vain kuoleville.


title: Adygeia

text: Adygeia on Venäjän federaatioon kuuluva tasavalta Kaukasiassa Itä-Euroopassa sisämaassa lähellä Mustanmeren rannikkoa Kuban- ja Laba-jokien sekä Kaukasuksen välissä. Tasavaltaa ympäröi joka puolelta Krasnodarin aluepiiri.


title: Adygeia

text: Adygeian pohjoisosat ovat kumpuilevaa alankoa, joka muuttuu etelään päin mentäessä mäkiseksi ylängöksi ja lopulta Kaukasusvuoristoksi. Alueen korkein vuori on Tšuguš (3 238 m). Muita yli 2 000 metrin korkuisia vuoria ovat Fišt, Ošten, Pseaškho ja Šepsi.


title: Adygeia

text: Maa on mustanmullan aluetta ja siellä kasvaa runsaasti mäntyvaltaista metsää. Metsät peittävät lähes 40 prosenttia maan pinta-alasta.


title: Adygeia

text: Adygeia kuuluu pääasiassa Kubanin vesistöalueeseen. Kuban muodostaa osittain Krasnodarin aluepiirin vastaisen rajan pohjoisessa. Adygeian alueella virtaa useita Kubanin sivujokia, kuten Belaja, Tšohrak, Dah, Fars, Hodz, Kiša, Laba, Psekups, Pšiš ja Sahrai. Laba muodostaa osittain Krasnodarin vastaisen rajan idässä. Adygeian alueella ei ole juurikaan suuria järviä, mutta alueella on useita tekojärviä.


title: Adygeia

text: Tasavallan ilmasto on leuto. Pääkaupungin Maikopin keskilämpötila on tammikuussa −1,6 ˚C ja heinäkuussa +22,2 ˚C. Keskimääräinen sademäärä on 700 mm.


title: Adygeia

text: Adygeian asukasluku on 439 996 (2010) ja sen osuus koko Venäjän federaation väestöstä on 0,31 prosenttia. Suurin kaupunki on pääkaupunki Maikop (155 200 as.), jossa asuu noin 1/3 tasavallan väestöstä. Maikopin lisäksi maassa on vain 1 muu kaupunki, Adygeisk (12 500 as.). Kaupungeissa ja muissa taajamissa asuu kaikkiaan 52 % väestöstä. Väestöstä on miehiä 206 463 ja naisia 237 848.


title: Adygeia

text:
Adygeian alkuperäisasukkaat adygeit ovat läheistä sukua kabardeille ja tšerkesseille, jotka asuvat läheisissä Kabardi-Balkariassa ja Karatšai-Tšerkessiassa. Venäläisten muutto alueelle alkoi jo Venäjän keisarikunnan aikana ja se jatkui edelleen Neuvostoliiton aikana. Tämä johti siihen, että adygeit menettivät suurimman väestöryhmän aseman venäläisille. Kaikkiaan Adygeiassa asuu yli 80 eri etniseen ryhmään kuuluvia ihmisiä.
*


title: Adygeia

text: Adygeia on jaettu hallinnollisesti 7 piiriin ja 2 kaupunkialueeseen. Piirit jakaantuvat 5 kaupunkityyppiseen taajamaan ja 46 maaseutupiirikuntaan, joissa on 224 maaseutuasutusta.Adygeian perustuslaki hyväksyttiin 10. maaliskuuta 1995.


title: Adygeia

text: Adygeian tasavallan valtionpäämies on presidentti, jonka virkakausi on viisi vuotta. Voidakseen asettua ehdolle presidentinvaaliin ehdokkaan tulee osata adygen kieltä. Presidentti Hazret Sovmenin virkakausi kesti 2002–2006. Presidentti johtaa hallitusta ja nimittää pääministerin kansallisen neuvoston hyväksynnällä. Vuonna 2006 Adygeian pääministerinä toimii Asfar Hagur. Presidentti Putin nimitti 6. joulukuuta 2006 Adygeian presidentiksi Aslan Thakušinovin, minkä parlamentti vahvisti 13. joulukuuta äänin 52/53.


title: Adygeia

text: Adygeian parlamentti "Khase" on kaksikamarinen, jonka molemmissa kamareissa on 27 edustajaa, jotka valitaan viideksi vuodeksi kerrallaan. Kamarien nimet ovat tasavallan neuvosto ja edustajien neuvosto.


title: Adygeia

text: Adygeialla on kolme edustajaa Venäjän federaation parlamentissa, kaksi federaation neuvostossa (ylempi kamari) ja yksi duumassa (alempi kamari).


title: Adygeia

text: Neuvostokaudella aluetta hallitsi paikallinen kommunistipuolue, joka oli Neuvostoliiton Kommunistipuolueen alaosasto. Neuvostoliiton hajoamisen jälkeen Adygein poliittinen valta jäi pääasiassa entiselle kommunistieliitille.


title: Adygeia

text: Maatalous on yhä tärkeä elinkeino Adygeissa. Maatalous tuottaa vehnää, maissia, auringonkukkia, teetä, sokerijuurikasta, punajuurta, tupakkaa, vihanneksia ja viiniä. Lisäksi harjoitetaan karjataloutta (nautoja, lampaita ja sikoja) ja mehiläistentarhausta. Osa maanviljelysalueista on keinokastelun varassa. Tärkeitä teollisuudenaloja ovat metsä-, puunjalostus-, elintarvike- ja koneenrakennusteollisuutta. Tasavalta tuottaa myös maakaasua.


title: Adygeia

text: Adygeian teollisuustuotannon osuus koko Venäjän teollisuustuotannosta vuonna 2002 oli 0,04 % ja vähittäiskaupan liikevaihdosta 0,15 %.


title: Adygeia

text: Tasavallan läpi kulkee 3 rautatielinjaa ja pääkaupungissa on lentokenttä.


title: Adygeia

text: Uskonnoltaan adygeit ovat pääasiassa muslimeita ja muut kristittyjä.


title: Adygeia

text: Adygeiden perinteisen kulttuurin sallittiin jatkua neuvostoaikana, huolimatta venäläistämispolitiikasta. Adygeit kuitenkin kärsivät maatalouden kollektivisoinnista 1930-luvulla ja uskonnon tukahduttamisesta. Neuvostoliiton hajoamisen jälkeen uskonnolliset perinteet ovat kuitenkin alkaneet elpyä. Adygen kirjakieli kehitettiin Venäjän vallankumouksen jälkeen. Sitä kirjoitettiin ensin arabialaisilla aakkosilla vuodesta 1918 lähtien. Vuonna 1927 siirryttiin latinalaisiin aakkosiin ja 1938 kyrillisiin aakkosiin.


title: Adygeia

text: Maikopissa toimivat Adygeian valtion yliopisto (entinen Adygeian kasvatustieteellinen instituutti) ja Teknologinen instituutti. Adygeiassa on kahdeksan valtion tukemaa ja 23 paikallista museota. Näistä merkittävin on Adygiean kansallismuseo, jossa on ainutlaatuisia arkeologisia, kansatieteellisiä ja luonnontieteellisiä kokoelmia. Museossa on myös adygeiden diasporasta kertova osasto.


title: Adygeia

text: Adygeita kutsuttiin yleisesti tšerkesseiksi aina 1900-luvun alkuun asti. Alue kuului 800- ja 900-luvuilla Alanian valtioon ja tuona aikana alueelle muodostui adygei-tšerkessiläinen ”kantakansa”. Mongolit valloittivat adygeiden asuinalueet 1200-luvulla.


title: Adygeia

text: Alue kuului sittemmin Tšerkessian valtioon, joka käsitti laajan alueen Länsi-Kaukasiasta, aina Asovanmereltä Georgian Mustanmeren rannikolle asti. Valtion pääkaupunkina oli Mustanmeren rannikkokaupunki Sotši. Tšerkessia oli vuosisatojen ajan Kabardian poliittisen vaikutuksen alaisena. Lisäksi se oli ajoittain Turkin suojeluksen alainen. Adygeit käännytettiin kristinuskosta islamiin 1700-luvuilla Osmaanien valtakunnan taholta.


title: Adygeia

text: Venäjän keisarikunta ryhtyi valloittamaan aluetta 1800-luvun alkupuolella, mutta vasta 1858 Venäjä sai valloitettua Tšerkessian. Tämän jälkeen seurasi Tšerkessian tuhoaminen, jonka seurauksena peräti 90 % tšerkessikansasta (johon adygeitkin tuolloin luettiin) joko tapettiin tai ajettiin pois kotimaastaan. Suurin osa, yli 400 000 henkeä, vaelsi 1858–1864 Turkin alueelle, jossa heidät asutettiin eri puolille valtakuntaa. Loput 10 % onnistuivat säilymään lähinnä Kaukasian vuoristoalueilla.


title: Adygeia

text: Adygeit taistelivat venäläisiä vastaan myös Venäjän vallankumouksen ja sisällissodan yhteydessä. Tosin tuolloin he taistelivat ajoittain ”valkoisten” venäläisten kanssa bolševikkeja vastaan. Adygeia julistautui itsenäiseksi 1917, mutta bolševikit valloittivat maan seuraavana vuonna. Neuvostohallitus perustettiin Maikopiin tammikuussa 1918 ja saman vuoden toukokuussa perustettiin Kubanin-Mustanmeren neuvostotasavalta, joka sittemmin liitettiin Venäjän neuvostotasavaltaan.


title: Adygeia

text: Tšerkessien (Adygeiden) autonominen alue perustettiin 24. elokuuta 1922 ja 13. elokuuta 1928 se nimettiin uudelleen Adygeiden autonomiseksi alueeksi, jonka pääkaupunki oli Krasnodar. Alueen rajoja muutettiin 1936, jolloin Krasnodar jäi alueen ulkopuolelle ja Maikopista tuli pääkaupunki. Samalla Adygeiden autonominen alue tuli kuulumaan Krasnodarin aluepiiriin.


title: Adygeia

text: Toisen maailmansodan aikana saksalaiset valloittivat Adygeiden autonomisen alueen loppukesästä 1942. Pääkaupunki Maikop siirtyi saksalaisille 8. elokuuta 1942. Neuvostoliitto valtasi alueen takaisin seuraavana vuonna.


title: Adygeia

text: Neuvostoliiton alettua hajota Adygeiden autonominen alue julistautui Adygean tasavallaksi 3. heinäkuuta 1991 ja jäi Venäjän federaation yhteyteen. Tasavallan ensimmäiseksi presidentiksi valittiin tammikuussa 1992 Aslan Džarimov. Presidentti, Hazret Sovmen, valittiin 13. tammikuuta 2002 ja hänen seuraajansa Aslan Thakušinov vuoden 2006 lopussa.


title: Adygeia

text: Sovmen ja muu Adygeian poliittinen eliitti on kansallisuudeltaan adygeita. Tämän vuoksi tasavaltaan on perustettu oppositiopuolue, "Slaavilainen unioni", joka väittää että etnisiä venäläisiä syrjitään Adygeiassa. Slaavilainen unioni on ehdottanut Adygeian liittämistä Krasnodarin aluepiiriin, mutta puolueen ehdotus on saanut vain vähän kannatusta Venäjän federaation johdossa, Kremlissä.


title: Oman pääoman tuottoaste

text: Oman pääoman tuottoaste (ROE, "Return On Equity") on yrityksen tuottavuuden mittari, joka kertoo, montako prosenttia tuottoa yritys tuotti suhteessa omaan pääomaan.


title: Oman pääoman tuottoaste

text: Mittarin näkökulma on yrityksen oman pääoman sijoittajien näkökulma. ROE mittaa, kuinka hyvin yritys tyydyttää omistajan tuottovaatimuksen, joka kohdistuu omistajan yrityksen käyttöön antamaan pääomaan. ROE kertoo, kuinka paljon yrityksen oma pääoma lisääntyy nettotuloksen kautta ennen voitonjakoa.


title: Oman pääoman tuottoaste

text: ROE lasketaan jakamalla yrityksen tulos sen taseessa näkyvällä omalla pääomalla.formula_1Tunnusluvun laskentatekniset yksityiskohdat vaihtelevat käytännössä. Tulos-lukuna käytetään 12 kuukauden tulosta (nettotulos) ennen vähemmistöosuutta. Oman pääoman määrä voidaan ottaa edellisen tilikauden lopun taseesta. Voidaan käyttää myös tilikauden keskimääräistä tilannetta eli edellisen ja tämän tilikauden lopun oman pääoman keskiarvoa. Omaan pääomaan luetaan paitsi taseen oma pääoma, myös vähemmistöosuus ja tilinpäätössiirtojen kertymä verovelalla vähennettynä.


title: Oman pääoman tuottoaste

text: Sijoittajan kannalta omaan pääomaan liittyy suurempi menettämisen riski kuin vieraan pääoman sijoituksiin. Siksi oman pääoman tuoton tulisi olla korkeampi kuin vieraan pääoman tuoton tai koko sijoitetun pääoman tuoton. Omistaja itse asettaa ROE-vaatimuksen omista lähtökohdistaan.


title: Oman pääoman tuottoaste

text:
Oman pääoman tuottoasteen ohjearvot ovat:
Negatiivinen tuottoaste on huolestuttava.


title: Oman pääoman tuottoaste

text: Oman pääoman tuottoastetta voi yrittää nostaa muutamalla yrityksen pääomarakennetta velkavetoisempaan suuntaan. Tuottoaste nousee, jos liiketoiminta on riittävän kannattavaa ja vieraan pääoman kulujen jälkeen jää lisää tuottoa omalle pääomalle. Velan vipuvaikutuksen vuoksi tähän liittyy kuitenkin suurempi riski.


title: Oman pääoman tuottoaste

text: Tuottoaste sopii kannattavuuden mittaamiseen niissä liiketoiminnoissa, jotka sitovat paljon pääomaa. Jos liiketoiminta perustuu taseessa näkymättömään varallisuuteen kuten osaamiseen, pääoman tuotto ei ole paras mittari kannattavuuden mittaamiseen. Jos pääomat ovat pieniä ja pääoman kierto on nopeaa, ei pääoman tuotolle saada järkeviä lukemia. 200 % tuotto kertoo todennäköisemmin väärästä kannattavuusmittarista kuin ylettömän kannattavasta liiketoiminnasta.


title: Oman pääoman tuottoaste

text: Saman yrityksen eri tilikausien tuottoasteen vertailukelpoisuutta vähentävät omaan pääomaan kirjatut arvonkorotukset ja niiden peruutukset. Varsinkin käyvän arvon rahaston muutokset voivat heiluttaa oman pääoman määrää.


title: Messerschmitt Bf 108 Taifun

text: Messerschmitt Bf 108 Taifun (BFW M 37) on saksalainen 1930-luvun alussa suunniteltu yksitasoinen yhteyslentokone. Sen suunnitteli Willy Messerschmitt ja valmistaja oli Bayerische Flugzeugwerke (BFW)-lentokonetehdas Augsburgissa, Baijerissa.


title: Messerschmitt Bf 108 Taifun

text: Bayerische Flugzeugwerke nimi vaihtui 11. heinäkuuta 1938 Messerschmitt Flugzeugbau GmbH:ksi, ja Taifunin valmistus siirtyi uuteen tehtaaseen Regensburgiin. Vuonna 1942 koneen valmistus siirrettiin Ranskaan "Société Nationale de Constructions Aéronautiques du Nord"in (SNCAN) tehtaalle Les Mureauxiin, lähelle Pariisia. Se valmisti 285 Taifun-konetta vuosina 1941–1944.


title: Messerschmitt Bf 108 Taifun

text: Sodan jälkeen konetta valmistettiin Ranskassa jäljelle jääneistä osista nimellä Nord 1001 Pingouin I. Moottorina koneissa oli kuusisylinterinen 233 hv Renault 6Q-11 -moottori.


title: Messerschmitt Bf 108 Taifun

text: Valmiiden osien loputtua SNCAN alkoi rakentaa kokonaan uusia Nord 1002 Pingouin II-koneita 230 hv Renault 6Q-10-moottorilla varustettuna. Suurin osa sodan jälkeen valmistetuista koneista toimitettiin Ranskan ilmavoimille.


title: Messerschmitt Bf 108 Taifun

text: Taifunia valmistettiin kaikkiaan 885 kappaletta.


title: Sud-Aviation S.E.3130 Alouette II

text: Sud-Aviation S.E.3130 Alouette II on ranskalainen Sud Aviationin ja myöhemmin Aérospatialen valmistama helikopteri. 12. maaliskuuta 1955 ensilentonsa lentänyt Alouette II oli ensimmäinen tuotantoon päässyt helikopteri jossa käytettiin kaasuturbiinimoottoria.


title: Sud-Aviation S.E.3130 Alouette II

text: Suomen ilmavoimien käytössä oli vuosien 1966−1975 välillä kaksi Alouette II:ta, rekisteritunnuksin HA–1 ja 2.


title: Sud-Aviation S.E.3130 Alouette II

text: Suomen Rajavartiolaitoksen käytössä oli vuosien 1965–1976 välillä alkujaan Suomen Punaisen Ristin "Ilmasilta" -nimisen tv-ohjelman keräysvaroilla ostama Alouette II helikopteri tunnukseltaan OH-HIS. Sairaankuljetustoimintaan hankittu helikopteri sijoitettiin ensin Ivaloon ja vuonna 1971 Kajaaniin. Koneessa oli kahden paaripotilaan kuljetusvarustus, hätälähettimen etsintälaite, lääkärilaukku ja hätään joutuneen henkilön pelastusköysi. Tarvittaessa koneeseen voitiin asentaa myös kellukevarustus.


title: Delfoin oraakkeli

text: Delfoin oraakkeli () oli antiikin aikana Delfoissa Kreikassa toiminut oraakkeli eli ennustusinstituutio. Se oli koko antiikin maailman tunnetuin ja merkittävin oraakkeli ja merkittävimpiä panhelleenisiä eli yleiskreikkalaisia kultteja. Oraakkeli toimi Delfoin Apollon-jumalan pyhäkköalueella sijainneessa Apollonin temppelissä.


title: Delfoin oraakkeli

text: Delfoissa ”oraakkelilla” voidaan viitata joko yleisesti koko oraakkeli-instituutioon ennuslauseet muotoilleine pappeineen; ennuspapitar Pythiaan, joka istui kolmijalalla temppelissä ja lausui hurmostilassa vastaukset hänelle esitettyihin kysymyksiin; tai Apollon-jumalaan itseensä, jota pidettiin näiden ennustusten jumalallisena alkuperänä. Oraakkeli toimi noin tuhannen vuoden ajan ja sillä oli suuri merkitys kreikkalaisten kaupunkivaltioiden väliseen diplomatiaan ja sotiin erityisesti 700–500-luvuilla eaa.


title: Delfoin oraakkeli

text: Delfoin oraakkelia ja Pythiaa ei tule sekoittaa Delfoin sibyllaan, joka oli pyhäkköalueella yksityishenkilönä toiminut ennustajatar.


title: Delfoin oraakkeli

text:
Delfoin oraakkelin syntyperä on osin hämärän peitossa. Delfoin Apollonin pyhäkkö on perustettu aikaisintaan noin 750 eaa., ja varhaisimmat historialliset tiedot paikasta ovat tältä ajalta. Delfoin oraakkeli esiintyy kuitenkin jo Kreikan mykeneläiselle pronssikaudelle sijoittuvassa kreikkalaisessa mytologiassa erityisesti Delfoin lähialueisiin, kuten Theban kaupunkiin liittyvissä myyteissä. Myyttien mukaan ennustuksia paikalla, jonka nimi oli alun perin Pytho (, "Pūthíā"), antoivat alun perin ennen Apollonin saapumista jumalattaret Ge eli Gaia ja Themis.
"Odysseian" mukaan jo Demodokos toi Agamemnonin Pythoon koskien Troijan sodan onnistumista. Deukalionin kokeman suuren tulvan jälkeen oraakkelina toiminut Themis neuvoi häntä uuden ihmiskunnan luomisessa. Kadmos sai Europea etsiessään oraakkelilta neuvon perustaa kaupunki paikkaan, johon kuunsirppiä muistuttavia sarvia kantava hieho asettuisi. Näin Theba sai alkunsa. Juuri Delfoin oraakkeli ennusti Oidipukselle, että tämä olisi surmaava isänsä ja naiva äitinsä. Oraakkeli myös muun muassa määräsi Herakleen palvelemaan Eurystheusta. Oraakkelilla oli osa myös argonauttien retkessä ja Theseuksen sankariteoissa.


title: Delfoin oraakkeli

text: "Homeerisen hymnin Apollonille" mukaan Delfoissa ei ollut oraakkelia ennen kuin Apollon saapui paikalle ensimmäistä kertaa Deloksesta. Hymnissä jumala kertoo itse oraakkelin perustamisesta surmattuaan Python-hirviön:


title: Delfoin oraakkeli

text: Mikäli paikalla on ollut jonkinlainen oraakkeli ennen 700-luvua eaa., sillä on ollut tutkijoiden mukaan korkeintaan paikallista merkitystä. 700-luvulla eaa. oraakkeli sai kuitenkin nopeasti mainetta, ja siitä oli tullut yleiskreikkalainen jo vuosisadan lopulle tultaessa.


title: Delfoin oraakkeli

text: Diodoros Sisilialaisen myöhäisemmän selonteon mukaan oraakkelin ennuspaikan keksi alun perin paikallinen Koretas-niminen vuohipaimen nähtyään, että eläimet alkoivat käyttäytyä oudosti hengitettyään maassa olleesta halkeamasta nousseita höyryjä. Hengitettyään höyryjä itse hän alkoi ennustaa tulevia tapahtumia. Tämän jälkeen paikka sai mainetta ja yhä uudet ihmiset kokivat saman, minkä seurauksena Delfoita alettiin pitää ihmeellisenä ennuspaikkana. Koska ihmisiä kuoli pudottuaan halkeamaan, paikalle perustettiin oraakkeli-instituutio niin, että ennustukset annettiin yhden tehtävää hoitavan ennuspapittaren kautta.


title: Delfoin oraakkeli

text: Delfoin ennuspapitar valittiin alun perin paikallisten nuorten neitojen joukosta. Ennuspapittaren ”virkanimi” oli vuosisadasta toiseen Pythia. Useat eri naiset hoitivat siis tehtävää. Nimi oli peräisin Delfoin vanhasta nimestä Pytho. Alun perin oraakkeli antoi vastauksia ilmeisesti vain kerran vuodessa, keväällä, jolloin vietettiin Apollonin Delfoihin saapumisen juhlaa. Oraakkelin suosion kasvaessa vastauksia alettiin kuitenkin antaa ympäri vuotta, joka kuukauden seitsemäntenä päivänä kolmea talvikuukautta lukuun ottamatta; tuolloin Apollonin katsottiin olevan hyperborealaisten maassa poissa Delfoista.


title: Delfoin oraakkeli

text:
Oraakkelin merkitys oli suurimmillaan Kreikan arkaaisella kaudella 700-luvulta 400-luvun eaa. alkuun. Oraakkelilla oli suuri vaikutus erityisesti kreikkalaisten kaupunkivaltioiden politiikkaan. Ennuslauseiden välityksellä annettiin neuvoja muun muassa kaupunkivaltioden väliseen diplomatiaan ja sotiin sekä siirtokuntien perustamista koskeviin asioihin. Varsinkin 600-luvulla eaa. monet kreikkalaiset siirtokunnat Suur-Kreikassa sekä Mustallamerellä perustettiin oraakkelin neuvosta. Myös monet kreikkalaisten kaupunkivaltioiden valtiomuodot käytiin hyväksyttämässä Apollonilla oraakkelin kautta; näin tekivät muun muassa Spartan lainsäätäjä Lykurgos 600-luvulla eaa. sekä Ateenan lainsäätäjä Solon vuonna 510 eaa.
Oraakkelilla oli laaja kansainvälinen tiedustelijaverkosto eri puolilla antiikin maailmaa. Näin se pysyi selvillä tapahtumista. Carl Grimbergin "Kansojen historian" mukaan ”oraakkeli arkistoineen oli verrattavissa suureen nykyaikaiseen tiedustelutoimistoon. Ja joskin siellä toisinaan erehdyttiin, niin maine oli yleensä sangen helposti pelastettavissa, koska vastaukset useinkin olivat hämäriä ja monimielisiä”. Kiitokseksi ja kunnioitukseksi Apollonia kohtaan kuninkaat ja kaupunkivaltiot rakennuttivat Delfoihin monumentteja, patsaita ja kallisarvoisilla esineillä täytettyjä temppelin kaltaisia aarrekammioita, joista tunnetuin on Ateenalaisten aarrekammio. Lahjoilla pyrittiin samalla osoittamaan oman kaupungin mahtia ja muistuttamaan muita saavutetusta menestyksestä.


title: Delfoin oraakkeli

text: Viimeistään 500-luvulta eaa. lähtien oraakkeli oli suosituin kaikista lukuisista kreikkalaisista oraakkeleista. Samoihin aikoihin erityisesti Lyydian kuningas Kroisos antoi Delfoihin kalliita lahjoja, tuki oraakkelia ja sai siltä monia tunnettuja ennustuksia. Vuonna 510 eaa. Alkmeonidit onnistuivat karkottamaan tyranni Hippiaan Ateenasta osaksi siksi, että lahjoivat oraakkelin. Myös Roomalaiset kävivät kysymässä oraakkelilta neuvoa viimeistään 500-luvun lopulla eaa., jolloin esimerkiksi kuningas Tarquinius Superbus lähetti oraakkelin luo pojistaan koostuneen lähetystön.


title: Delfoin oraakkeli

text: Delfoin oraakkeli vaikutti suuresti moniin muihin antiikin oraakkeli-instituutiohin. Muun muassa Argoksen Apollon Pythioksen temppeli piti Delfoita perustajanaan, ja temppelissä toimi Delfoin oraakkelin kaltainen ennustuslaitos. Epeiroksessa eräässä Apollonin temppelissä pidettiin ennustamiseen käytettyjä käärmeitä, joiden sanottiin olevan Delfoin Pythonin jälkeläisiä. Didymassa aiemmin papeilla ollut ennustajantoimi siirtyi papittarille Delfoin esikuvan mukaan.


title: Delfoin oraakkeli

text: Persialaissotien aikana 400-luvulla eaa. oraakkeli antoi persialaisille suotuisia lausumia, koska ilmeisesti pelkäsi joutuvansa muutoin tuhon omaksi Didyman oraakkelipaikan tavoin. Yleisen käsityksen mukaan oraakkeli kärsi tämän seurauksena mainetappion, koska ei osannut ennustaa kreikkalaisten voittoa sodassa, vaan oli liian selvästi kehottanut kreikkalaisia antautumaan (toisaalta oraakkeli oli antanut ateenalaisille muun muassa tunnetun, hyödyllisen neuvon varautua sotaan ”puisin muurein” eli laivastolla). Myöhemmin oraakkelin lausumia sotaa koskien pyrittiinkin tulkitsemaan uudelleen. Toisaalta näkemys oraakkelin maineen huononemisesta on nykyaikainen tulkinta ja perustuu lähinnä Herodotoksen "Historiateoksen" esitykseen, joka voi olla yksipuolinen ja epäluotettava.


title: Delfoin oraakkeli

text: Sodan jälkeen poliittisia päätöksiä tehtiin kuitenkin yhä useammin ilman, että asiasta olisi kysytty oraakkelilta. Klassiselta kaudelta eteenpäin tunnetaankin enemmän tavallisten yksityishenkilöiden tekemiä tiedusteluita. Kuuluisa on muun muassa Khairefonin oraakkelille esittämä kysymys, onko kukaan viisaampi kuin Sokrates; oraakkeli vastasi kieltävästi. Ksenofon kysyi oraakkelilta, mille jumalalle hänen tulisi uhrata, jotta Kyyroksen sotaretki sujuisi hänen osaltaan turvallisesti.


title: Delfoin oraakkeli

text: Oraakkelin merkitys väheni hellenistiselle ajalle tultaessa samalla, kun ajatus kreikkalaisesta kaupunkivaltiosta ("polis") taantui. Vuoden 50 eaa. jälkeen oraakkelin toiminnassa saattoi olla ajoittaisia katkoksia. Lopullisesti oraakkeli taantui muun pakanallisen uskonnollisuuden mukana antiikin ajan lopulla. Oraakkelin tiedetään kuitenkin varmuudella antaneen vastauksia vielä ainakin 200-luvulla jaa. Rooman keisari Julianus Apostata suunnitteli oraakkelin elvyttämistä muiden pakanauskoa elvyttävien hankkeidensa ohella noin vuonna 362, mutta tuolloin papit vastasivat oraakkelin vaienneen:


title: Delfoin oraakkeli

text: Tämä on oraakkelin viimeinen muistiin merkitty ennuslause, vaikkakin sen historiallisuus on kyseenalainen. Lopullisesti Delfoin oraakkelin toiminta loppui noin vuonna 391, kun kaikki oraakkelit ja ennustaminen kiellettiin koko valtakunnassa Theodosius I:n asetuksen myötä.


title: Delfoin oraakkeli

text: Delfoin ennuspapittaren nimi oli Pythia. Laajimmassa vaiheessa 500-luvulla eaa. temppelin palveluksessa oli yhtä aikaa kolme Pythiaa, mutta alun perin ja jälleen myöhempinä aikoina papittaria oli vain yksi. Sama nimi oli käytössä vuosisatoja eräänlaisena virkanimenä. Pythia-papittaria (monikossa "Pythiai") oli siis sekä historian kuluessa että joskus myös samanaikaisesti useita. Alun perin tehtävään valitun tuli olla nuori, neitsyt ja vailla fyysisiä vammoja. Myöhemmin käytäntö vaihtui, sillä Ekhekrates-nimisen thessalialaisen kerrotaan kerran ihastuneen yhteen neitoon niin paljon, että raiskasi tämän. Tämän jälkeen ennuspapittarena käytettiin 50 vuotta täyttäneitä naisia, jotka pukeutuivat neidoiksi muistona aiemmasta käytännöstä.


title: Delfoin oraakkeli

text: Papittaret pysyivät koko ikänsä Apollonin palvelijattarina. He saivat palkkaa, asunnon ja elatuksen, olivat vapaita verotuksesta ja saivat osallistua julkisiin tilaisuuksiin. On arveltu, että Delfoissa on saattanut olla eräänlainen Vestan neitsyitä muistuttava ammattikunta, jonka tehtävänä on ollut huolehtia temppelin "hestia"-tulesta, ja jonka joukosta Pythiat on valittu.


title: Delfoin oraakkeli

text: Ennuspapittaren lisäksi Delfoilla oli kiinteä papisto, päin vastoin kuin useimmilla muilla kreikkalaisilla kulttipaikoilla ja temppeleillä. Miespuolisia pappeja oli alun perin yksi, 200-luvulta eaa. lähtien kaksi. Tehtävään valittiin paikallisia arvostettuja henkilöitä. Muun muassa kreikkalainen kirjailija Plutarkhos toimi Delfoin pappina ennen kirjailijan uraansa. Pappien tehtävänä oli temppelin ja oraakkeli-instituution toiminnan pyörittäminen, ennuslauseiden muotoilu runomuotoon sekä muun muassa Python kisojen järjestäminen.


title: Delfoin oraakkeli

text: Muita viranhaltijoita olivat "hosioi", joita oli viisi, sekä "profētai". Näiden tehtäviä ei tunneta, mutta toimenkuvaan kuului mahdollisesti pappien avustaminen käytännön asioissa sekä kysymysten tai ennuslauseiden muotoilussa.


title: Delfoin oraakkeli

text:
Koska uskottiin, että itse Apollon-jumala puhui ennustuksissa ihmisille, Delfoin oraakkelin toiminta muodosti omanlaisensa rituaalin. Ennustusrituaali ei ollut mysteerikulttien (kuten Eleusiin mysteerit) tapaan salaisuus, mutta siitä tiedetään silti melko vähän. Antiikin ajalta säilyneet tiedot ovat peräisin suhteellisen myöhäisistä, roomalaisaikaisista lähteistä, eikä ole varmuutta siitä, missä määrin toimitus on säilynyt samanlaisena historian kuluessa. Säilyneiden kirjoitusten perusteella rituaalin kulku on kuitenkin voitu päätellä suurin piirtein.
Ennen ennustusten antamista Pythia peseytyi Kastalian lähteessä pyhäkköalueen lähellä. Tämän jälkeen hän uhrasi vuohen sekä joi vettä aivan Apollonin temppelin yläpuolella virranneesta toisesta lähteestä, Kassotiksen lähteestä. Näiden toimitusten jälkeen Pythia lausui rukouksen ja astui sisään temppeliin, jossa sirotteli aina palavalle "hestia"-tulelle ohrajauhoja ja laakerinlehtiä. Sitten hän laskeutui temppelin peräosassa olleeseen "adytoniin" eli kaikkein pyhimpään, jossa sijaitsi "Omfalos" eli maailmannapaa merkinnyt kivi. Temppelin lattiassa oli ilmeisesti jonkinlainen aukko tai halkeama, jonka päällä oli kannella varustettu kolmijalkainen kattila. Pythia asettui istumaan tämän kolmijalan eli tripodin päälle, toisessa kädessään laakerinoksa ja toisessa Kassotiksen vettä sisältänyt malja. Päässään hänellä kuvataan olleen laakeriseppele.


title: Delfoin oraakkeli

text:
Myös kysymyksiä esittäneet vierailijat peseytyivät ensimmäisenä Kastalian lähteessä. Tämän jälkeen he kulkivat, mahdollisesti kulkueena, lähteeltä ylös temppelille pyhää tietä pitkin. Vierailijoihin lukeutui niin tavallisia ihmisiäkin kuin merkkihenkilöitäkin, tosin jälkimmäiset hoitivat asian usein lähettiläiden välityksellä, samoin kuin kreikkalaiset kaupunkivaltiotkin. Temppelillä arvottiin järjestys, jossa vierailijat saivat esittää kysymyksensä. Tärkeillä henkilöillä tai tiettyjen kaupunkien lähettiläillä oli lupa ohittaa jono. Ennen kysymyksen esittämistä tuli suorittaa maksu sekä uhrata eläin, yleensä vuohi tai lammas. Eläimen sisälmykset tarkastettiin, ettei niissä ollut huonoja enteitä, kuten mitään vikoja. Tämän jälkeen vierailija johdatettiin temppelille, missä hän esitti kysymyksensä papeille. Jokaiselle oli sallittu vain yksi kysymys. Ainakin osa kysymyksistä kirjoitettiin ylös, ja niitä on säilynyt muun muassa lyijytauluilla. Papit esittivät kysymyksen Pythialle, joka oli "adytonissa" näkymättömissä vierailijoille. Vierailijat odottivat vastausta "adytonin" ulkopuolella.
Ennustuksia antaessaan Pythia heilutti kädessään ollutta laakerinoksaa, katsoi kädessään olleeseen vesimaljaan ja vaipui jonkinlaiseen hurmostilaan. Antiikin aikana esitettiin, että Pythia hengitti maassa olleesta halkeamasta nousseita huumaavia höyryjä ("pneuma"). Tähän viittaavat muun muassa Plutarkhoksen ja Strabonin selonteot. Jotkut sanoivat, että höyryjen lähteenä oli Apollonin surmaaman Python-hirviön mätänevä ruumis. Hurmostilassaan Pythia lausui vastaukset hänelle esitettyihin kysymyksiin. Nämä ennustukset oli usein esitetty suoraan Apollon-jumalan suulla ensimmäisessä persoonassa. Pythian vastaukset olivat joko runomitassa tai proosamuotoisia. Hurmostilasta johtuen lausuttu ei kuitenkaan välttämättä ollut edes mitään selkeää. Tämän jälkeen Apollonin papit ja heidän avustajansa muokkasivat lausutun moniselitteisiksi runosäkeiksi tyypilliseen kreikkalaiseen runomittaan, daktyyliseen heksametrimuotoon. Plutarkhoksen aikana käytäntö oli mahdollisesti muuttunut, koska hän kirjoitti aiheesta tutkielman "Delfoin Pythian oraakkeli ei enää ennusta runomuodossa". Oraakkelin vastauksia ei kirjoitettu ylös ainakaan temppelin toimesta, mutta monet kirjoittivat ne ylös itse, tai ne säilyivät suullisessa muodossa kunnes ne kirjoitettiin ylös myöhemmin.


title: Delfoin oraakkeli

text: Ennuslauseiden muodostamisessa Delfoin papisto hyödynsi laajan kansainvälisen vakoojaverkostonsa tuottamia tietoja. Toisaalta oraakkeli sai paljon tietoja jo pelkästään sitä kautta, että sen luona vieraili ihmisiä kaikista eri maista. Näin kyettiin sorvaamaan kuhunkin tilanteeseen sopivat ennustukset. Pythian tai ennuspappien lahjominen halutun ennustuksen saamiseksi oli ilmeisesti mahdollista; ainakin Herodotos mainitsee yhden tällaisen tapauksen. Lisäksi oraakkeliin oli mahdollista vedota, jotta se antaisi uuden ja mieluisamman vastauksen; Herodotos kertoo Ateenan lähettiläiden heittäytyneen kerran turvananojiksi saadakseen uuden lausuman.


title: Delfoin oraakkeli

text: Koska ennustukset olivat monitulkintaisia, tunnettiin erityisiä ennuslauseiden selittäjiä, joita saatettiin konsultoida oraakkelin luona käynnin jälkeen.


title: Delfoin oraakkeli

text: Antiikin ajan kuvauksia temppelin lattiassa olleesta halkeamasta nousseista huumaavista höyryistä on usein epäilty, koska arkeologisissa kaivauksissa itse temppelistä ei ole löydetty mitään tähän viittaavaa rakennetta. Siksi aiemmissa tutkimuksissa antiikin aikaiset kuvaukset on tulkittu myyteiksi. Sen sijaan on esitetty, että transsitila olisi saatu enemmänkin aikaan joillakin Pythian nauttimilla aineilla tai lähinnä paaston, itsesuggestion sekä muiden henkisten ja ruumiillisten valmistelujen kautta.


title: Delfoin oraakkeli

text: Tuoreempien tutkimusten mukaan maaperässä on kuitenkin juuri temppelin kohdalla jonkinlainen halkeama, joka risteää temppelin alla mahdollisesti antiikin aikana pohjois-eteläsuunnassa kulkeneen Kassotis-lähteeseen liittyneen vesivirran kanssa. Halkeamasta on antiikin aikaan voinut kohota maaperän koostumuksen (bitumipitoista kalkkikiveä) ja geologisen toiminnan sekä veden virtauksen seurauksena lievää euforiaa aiheuttavia etyleenikaasuja. On mahdollista, että nämä kaasut saivat aikaan ennuspapittaren transsitilan. Myös laakerinlehtien pureskelu saattoi edesauttaa transsitilaan joutumista.


title: Delfoin oraakkeli

text: Oraakkelin antamia ennuslauseita on säilynyt antiikin kirjallisuudessa yli 500 kappaletta. Kirjallisuudessa esiintyvät oraakkelinlauseet ovat joskus muutaman, joskus jopa yli kymmenen säkeen mittaisia, osa puolestaan on pelkkiä proosamuotoisia kuvauksia vastauksesta tai vastausten katkelmia. Osa on historiallisia tai puolihistoriallisia, osa myyttisiä ja osa todennäköisesti kokonaan sepitettyjä. Osa ennuslauseista tunnettiin pitkään proosamuodossa, ja runomuoto kehittyi vasta myöhemmin. Monet tunnetuista ”ennustuksista” ovat syntyneet vasta tapahtumien jälkeen.


title: Delfoin oraakkeli

text: Ennustukset olivat yleensä hyvin monitulkintaisia. Esimerkiksi Lyydian kuningas Kroisoksen kerrotaan lähettäneen sanansaattajan kysymään oraakkelilta, tuleeko hänen lähteä sotaretkelle Persiaa vastaan. Oraakkeli antoi kenties kuuluisimman vastauksensa, joka esitetään antiikin lähteissä (mm. Aristoteles, Diodoros Sisilialainen) heksametrimuodossa seuraavasti (suomennos proosamuodossa):


title: Delfoin oraakkeli

text: Saatuaan tämän vastauksen Kroisos lähti voitonvarmana sotaan, jossa tuhosi oman valtakuntansa. Hieman samanlainen oli toinen Kroisoksen saama vastaus kysymykseen siitä, kuinka kauan hän tulisi säilymään vallassa. Sen esittää Herodotos heksametrimuodossa seuraavasti:


title: Delfoin oraakkeli

text:
Kroisos ajatteli, ettei muuli voisi koskaan nousta Persian valtaistuimelle, jolloin hän ja hänen jälkeläisensä tulisivat hallitsemaan aina. Hän kuitenkin unohti, että Kyyros Suuri oli persialainen isänsä ja meedialainen äitinsä puolelta, eli ”muuli” tässä merkityksessä.
Hieman myöhemmin persialaissotien aikana vastaavalla tavalla monitulkintainen oli ennussana, jossa Ateenan kaupungille luvattiin voitto persialaisista puisten muurien suojassa. Puisilla muureilla voitiin ymmärtää joko Akropoliin muinaista puista varustusta tai kaupungin sotalaivastoa. Tällä kertaa lause tulkittiin oikein päin: Ateena otti Themistokleen johdolla käyttöön jälkimmäisen tulkinnan ja varusti suuren laivaston, joka tuhosi persialaisten laivaston Salamiin taistelussa. Oraakkelin lausuma, joka on samalla esimerkki pidemmästä vastauksesta, oli kokonaisuudessaan:


title: Delfoin oraakkeli

text: Ennustus kehottaa ateenalaisia vetäytymään kaupungista ja antamaan persialaisten vallata sen, ja turvautumaan sen sijaan laivastoon ja iskemään takaisin Salamiissa syksyllä sadonkorjuun ja kylvön aikaan.


title: Delfoin oraakkeli

text: Jotkut ennustuksista olivat puolestaan hyvin yksiselitteisiä, vaikka kysyjä ei niitä usein ymmärtänytkään. Esimerkiksi thebalainen sotapäällikkö Epameinondas kysyi oraakkelilta neuvoa ja sai lyhyen vastauksen, että hänen tulisi ”varoa Pelagosta”. Tämän jälkeen Epameinondas vältti aina laivoja ja merelle (kreikaksi "pelagos") menemistä, mutta kaatui lopulta Mantineian taistelussa Pelagos-nimisessä metsässä.


title: Delfoin oraakkeli

text: Delfoin oraakkelin esitetään selviytyneen myös kysymyksistä, jotka eivät koskeneet pelkästään sitä, mitä tuli tai ei tullut tehdä, vaan myös sitä, mitä joku tulisi tekemään. Ennen sotaa koskenutta kysymystään Kroisoksen kerrotaan näet koetelleen Delfoin oraakkelia — monien muiden oraakkelien ohella — kysymällä, mitä tulisi tekemään eräänä tiettynä päivänä. Delfoi voitti kisan, sillä oraakkeli vastasi:


title: Delfoin oraakkeli

text: Kroisos oli nimittäin päättänyt keittää kyseisenä päivänä kilpikonnan ja lampaan lihaa pronssisessa kattilassa, jossa oli pronssinen kansi, ja piti tätä tekoa mahdottomana arvata. Roberto Calasso tosin tulkitsee Kroisoksen teon mykkänä viestinä, joka kuvasi sitä, mitä Delfoissa tapahtuu: Pythia istui savussa pronssisella astialla, Apollonin lyyra oli tehty kilpikonnan kilvestä ja temppelille uhrattiin lampaita, alun perin Delfoin toisen keskeisen jumalan Dionysoksen seurueen uhraamina; ”Apollon ja Dionysos kiehuivat yhdessä kattilassa: siitä sekoituksesta syntyi Delfoin kirpeä tuoksu”. Näin Kroisos osoitti tuntevansa oraakkelin toiminnan perustan.


title: Delfoin oraakkeli

text: Delfoin oraakkeli esiintyy myös muun muassa Percy Jackson -kirjasarjassa, jossa Delfoin oraakkeli on Rachel Elizabeth Dare.


title: Boreas

text: Boreas () oli pohjoistuuli, tai tarkkaan ottaen pohjoiskoillistuuli, jota kreikkalaisessa mytologiassa palvottiin jumalana. Boreaan palvonta oli erityisen suosittua Ateenassa, koska persialaissodissa Boreas osoitti myötämielisyytensä kaupunkilaisille tuhoamalla barbaarien laivoja.


title: Tiili

text:
Tiili on savesta ja hiekasta kuivaamalla ja polttamalla aikaan saatu määrämuotoinen karkeakeraaminen rakennusmateriaali. Muoto on yleensä suorakulmainen särmiö.
Tiili voidaan rei’ittää ennen polttoa, tällöin parannetaan tiilen puristuslujuutta. Tiilimassaan voidaan lisätä myös sahanpurua, jolloin poltossa syntyvä huokoisuus mahdollistaa tiilen pakkasenkestävyyden.


title: Tiili

text: Tiili on hyvin monikäyttöinen rakennusmateriaali. Tiiltä käytetään esimerkiksi rakennusten seiniin, tulisijoihin, savupiippuihin, kattoihin ja kävelykatujen päällysteenä.


title: Tiili

text: Kattotiileksi sanotaan vesikattoon käytettävää tiiltä, joka voi olla joko "poltettu savitiili" tai betonista valettu "betonikattotiili".


title: Tiili

text: Niin sanottu kalkkihiekkatiili ei ole poltettu tiili, vaan sammutetusta kalkista ja kvartsipitoisesta hiekasta tehty "muotoon puristettu kivituote", jota ei polteta vaan karkaistaan höyryllä. Oikeampi nimitys on kalkkihiekkakivi.


title: Tiili

text: Ensimmäiset tiilirakennukset rakennettiin Urissa Mesopotamiassa noin 4 000 eaa. Tiilien valmistusta on tapahtunut myös Egyptissä jo noin vuonna 3 000 eaa. Tuolloin tiilien materiaalina oli savi, mutta tiiliä ei poltettu vaan ne ainoastaan kuivattiin (savitiili). Mesopotamiassa tiilien polttaminen tunnettiin noin 2 200 eaa. lähtien.


title: Tiili

text: Merkittäviä tiilestä tehtyjä varhaisia rakennuksia ovat Kiinan muuri (noin 210 eaa.) ja Rooman Pantheon (noin 123 jaa.). Pohjois-Eurooppaan tiiliarkkitehtuuri levisi hansakaupan ja Saksalaisen ritarikunnan mukana 1100-luvulla.


title: Tiili

text: Ensimmäisiä merkittäviä tiilirakennuksia Pohjoismaissa olivat Uppsalan ja Turun tuomiokirkot. Suomeen tiilet tulivat ilmeisesti 1200-luvulla, mutta laajemmin niitä alettiin käyttää vasta seuraavalla vuosisadalla linnoihin ja kirkkoihin. Amerikan mantereelle tiilen käyttö levisi vasta espanjalaisten mukana.


title: Tiili

text: Tiilen väri vaihtelee kermanvalkoisesta ja keltaisesta punaiseen ja tummanruskeaan, lähes mustaan. Värin määrittää saven mineraalipitoisuus, lisäaineistus ja polttotekniikka. Suomalaisten savien suuri rautapitoisuus saa aikaan punaisen värin, ulkomaisista kaoliinipitoisista savista voidaan polttaa vaaleita tiiliä.


title: Tiili

text: Polttotekniikkaa säätelemällä saadaan eri sävyisiä pintoja; esimerkiksi tiilien ladontatapa uunissa vaikuttaa värin tasaisuuteen. Tätä käytetään hyväksi "loimukuvioiduissa" tiilissä. Jatkamalla polttoa pitkään saadaan pinnaltaan sintraantuneita tiiliä, ja tummia sävyjä.


title: Tiili

text: Tiilen näkyvät pinnat voivat olla käsiteltyjä: sileitä, eri tavoilla harjattuja, revittyjä tai muotilla kuvioituja pintoja. Kuviot saadaan aikaan muokkaamalla kosteaa tiilimassaa ennen polttoa. Polton jälkeen tiili voidaan myös halkaista tai lohkoa.


title: Tiili

text: Nykyisin muuratuissa rakenteissa käytetään lähes yksinomaan erilaisia juoksulimityksen sovelluksia. Näissä on käytetty lapetiilimuurausta, ja tiilet on ladottu pitkä sivu ulospäin. Juoksulimitysten yleisimmät muodot ovat puolen kiven ja 1/3 kiven etenemällä tehdyt limitykset. Eräs nykyään käytetty limitystapa on votsi, joka ei itse asiassa ole limitys lainkaan. Siinä kaikki pystysaumat sijoittuvat samoille kohdille, ja tiilet saumoineen muodostavat säännöllisen ruudukon. Votsia voidaan käyttää vain, jos rakenteeseen ei kohdistu ulkopuolisia kuormia ja tällöinkin se on vahvistettava raudoituksella.


title: Tiili

text: Keskiajalta aina 1900-luvun alkupuolelle tiilirakenteet olivat massiivirakenteita, joissa seinä vastasi paksuudeltaan vähintään tiilen pituutta. Tällöin seinissä käytettiin poikittain sijoitettuja sidekiviä estämään muurin halkeamista keskeltä.


title: Tiili

text: Tiettävästi varhaisin Suomeen saapunut limitystapa oli munkkilimitys, jossa kahta juoksukiveä seurasi sidekivi, tämä toistui samassa kerroksessa yhä edelleen. Vähäpätöisemmissä kohteissa käytettiin myös niin sanottua villiä limitystä, jossa juoksu- ja sidekivet vuorottelivat satunnaisesti.


title: Tiili

text: Ruotsin vallan aikana ryhdyttiin käyttämään vuorolimitystä eli "plokia". Muuraaminen oli nopeampaa, koska juoksu- ja sidekivet olivat omissa kerroksissaan. Joka toinen kerros oli tehty juoksukivillä ja joka toinen sidekivillä. Juoksukivet olivat samalla kohdalla keskenään.


title: Tiili

text: 1800-luvulle tultaessa vakiintui käyttöön lujempana pidetty ristilimitys eli "kryssi". Tässäkin juoksu- ja sidekivet olivat omissa kerroksissaan, mutta juoksukiven asema muuttui puolen tiilen verran edelliseen nähden.


title: Tiili

text:
Peruskokoinen täystiili PT
Peruskokoinen reikätiili PRT
Normaalikokoinen reikätiili NRT
Moduulikokoinen reikätiili MRT
Normaalikokoinen tiililaatta NTL
Moduulikokoinen tiililaatta MTL


title: Devi

text: Devi on hindujen jumalatar, jota palvotaan suurena äitijumalattarena ja kaikkien miespuolisten jumalten energiana, "shaktina". Devi on hindujumalista vaikutusvaltaisimpia ja palvotuimpia. Hänellä on monia olomuotoja, joista suurimmassa osassa hän on Shiva-jumalan puoliso, shaktismissa jopa Shivaakin korkeampi ylijumalatar. Hänen kolme tunnetuinta olomuotoaan ovat sotaisa neitsytjumalatar Durga, vaurauden jumalatar Lakshmi ja viisauden jumalatar Saraswati. Hänellä on myös monia muita ilmentymiä ja nimityksiä, kuten Kali, Parvati, Uma, Gauri, Jaganmata, Jagadgauri, Chandi, Bharaivi ja Matangi.


title: Devi

text: Hindumyyttien mukaan jumalat loivat Devin, jotta he voisivat voittaa heitä vastaan asettuneet demonit. Jumalat yhdistivät voimansa ja tulivat luoneeksi Devin. Soturijumalatar Durgan hahmossa Devi taisteli tiikerillä ratsastaen demoni Mahishaa vastaan. Hän onnistui torjumaan Mahishan nuijan ja lopulta surmasi hänet. Devistä tuli teon ansiosta suuri jumalatar ja kaikki muut jumalat ja jumalattaret kunnioittavat häntä. Hädän tullen he olivat valmiita antamaan hänelle kaikki mahdolliset aseet ja voimat.


title: Devi

text: Devi on hindulaisuudessa kaikkien elollisten äiti. Hänen oikea kätensä pitelee iloa ja tuskaa ja hänen vasen kätensä pitelee elämää ja kuolemaa. Hän on hedelmällisyyden, sateen, terveyden ja luonnon jumalatar. Hindujen mukaan Devi pitää universumia kohdussaan. Hän on myös kuoleman ja sairauksien jumalatar.


title: Devi

text: Taiteessa Devi kuvataan usein Durgan muodossa, kahdeksankätisenä ja jumalten aseita pidellen. Hän ratsastaa taisteluun tiikerin tai leijonan selässä.


title: The Corrs

text: The Corrs on irlantilainen popyhtye, joka koostuu neljästä sisaruksesta: Jim, Sharon, Caroline ja Andrea Corr. Vakituisina jäseninä ovat lisäksi mukana kitaristi Anto Drennan ja basisti Keith Duffy, jotka eivät kuitenkaan ole näkyvästi esillä yhtyeen julkisuuskuvassa. Yhtye on suosittu erityisesti Euroopassa, Australiassa ja Aasiassa. Sen jäsenet ovat kotoisin Dundalkista.


title: The Corrs

text: Andrea Corr (s. 1974)


title: The Corrs

text: Jim Corr (s. 1964)


title: The Corrs

text: Sharon Corr (s. 1970)


title: The Corrs

text: Caroline Corr (s. 1973)


title: The Corrs

text: The Corrs yhdistää musiikissaan perinteisen irlantilaisen kansanmusiikin saumattomasti tuotettuun, rytmikeskeiseen ja melodiseen popmusiikkiin sekä akustiset soitinnukset elektronisiin. Kappaleiden rakenne noudattaa popille ominaista kaavaa: yksi ominaispiirre on usein mollivoittoisen ja melankolisen A-osan kontrasti esteettömän iloiseen kertosäkeeseen nähden. Yhtye kirjoittaa pääasiassa itse kappaleensa, mutta heidän taustallaan on useita tuottajia ja miksaajia, jotka viimeistelevät tuotokset.


title: The Corrs

text: The Corrs on tehnyt useita hiteiksi päätyneitä kappaleita, kuten "Runaway", "Only When I Sleep", "Dreams", "What Can I Do", "Breathless" ja "Summer Sunshine". Yhtyeen kappaleet ovat radioystävällisiä ja hakevat sitä kautta suuren yleisön suosiota. Toistaiseksi yhtye ei ole saanut suosiota Yhdysvalloissa lukuisista yrityksistä huolimatta johtuen ehkä musiikin sijoittumisesta perinteiseen kevyeen popmusiikkiin.


title: The Corrs

text: Yhtye on pyrkinyt luomaan itselleen nuhteettoman ja tyylikkään imagon. Jäsenet esiintyvät julkisuudessa muodikkaissa vaatteissa ja heidän ulkonäkönsä on huoliteltu. Tämä on aiheuttanut myös jonkin verran kritiikkiä Corrsin sisarusten jonkinlaisesta elitistisyydestä tai ylemmyydentunnosta.


title: The Corrs

text: Corrin sisarukset syntyivät Dundalkissa Irlannissa, ja heidän vanhempansa olivat Gerry ja Jean Corr, molemmat itsekin muusikoita. Sisarukset olivat jo jonkin aikaa esiintyneet yhdessä, kun he muodostivat yhtyeen osallistuakseen vuonna 1991 julkaistun "The Commitments" -elokuvan koekuvauksiin. He saivat elokuvasta pienet roolit muusikoina, ja Andrea sai lisäksi puheroolin päähenkilön siskona.


title: The Corrs

text: Manageri John Hughes huomasi yhtyeen elokuvan koehaastatteluissa, ja he saivat pian levytyssopimuksen. Heidän ensimmäinen albuminsa, "Forgiven, Not Forgotten", ilmestyi alkuvuonna 1996. Pääasiassa akustinen levy sisältää irlantilaisvaikutteisia popkappaleita ja perinteisiä irlantilaisia instrumentaalikappaleita. Se oli menestys Euroopassa ja varsinkin Australiassa, ja sen ensimmäinen julkaistu single "Runaway" on yksi yhtyeen suosituimmista kappaleista.


title: The Corrs

text: Seuraavana vuonna yhtye julkaisi toisen albuminsa "Talk On Corners". Siinä yhtye on edennyt musiikillisesti popmaisempaan suuntaan säilyttäen yhä perinteiset elementit. Albumi myi 8 miljoonaa kappaletta maailmanlaajuisesti, mutta yhtye ei edelleenkään onnistunut saavuttamaan suosiota Yhdysvalloissa.


title: The Corrs

text: Vuonna 1999 julkaistulla "The Corrs Unplugged" -levyllä on kahdelta edelliseltä levyltä valikoituja kappaleita sekä uusia kappaleita, kuten "Radio" ja "At Your Side". Ne on esitetty MTV Unplugged -sarjan mukaisesti livenä studiossa yleisön edessä orkesterin säestämänä. Levyllä korostuu sisarusten kiintymys akustiseen musiikkiin ja heidän taitonsa esittää sitä.


title: The Corrs

text: Vuonna 2000 ilmestynyt "In Blue" merkitsi yhtyeen tyylissä selvää muutosta elektronisempaan suuntaan. Sharonin elektroninen viulu tuo yhä musiikkiin irlantilaiselementin. Musiikki on hengeltään aiempaa melankolisempaa (in blue = 'alakuloisesti'), ja se on hiottu aiempaa tyylikkäämmän kuuloiseksi. Albumi tuotti menestyneen hitin "Breathless", ja vaikka levyä pidetäänkin onnistuneena, se ei enää yltänyt "Talk On Cornersin" suosioon.


title: The Corrs

text: Yhtye julkaisi vuonna 2001 kokoelman "The Best Of The Corrs". Sen jälkeen kului kolme vuotta ennen seuraavan studiolevyn ilmestymistä, tosin vuonna 2002 julkaistiin lähinnä Yhdysvaltain markkinoille suunnattu livealbumi "Live In Dublin", jolla on uusia kappaleita, covereita ja edellisten albumien materiaalia ja jolla esiintyy lukuisia kuuluisia vieraita, kuten U2:n Bono ja Rolling Stonesin Keith Richards. "Borrowed Heaven" (2004) on tyyliltään edellisten levyjen välimaastossa, ja vaihtelevista arvosteluista huolimatta se on kyennyt ylläpitämään yhtyeen suosiota. Perinteistä irlantilaista kansanmusiikkia sisältävällä levyllä "Home" (2005) yhtye palasi juurilleen; monet kappaleet ovat peräisin sisarusten äidin laulukirjasta.


title: The Corrs

text: Yhtyeen päälaulaja Andrea Corr julkaisi sooloalbuminsa "Ten Feet High" vuoden 2007 kesällä. Suomen julkaisupäivä oli 27. kesäkuuta 2007. Levyä oli tuottamassa muun muassa U2:n Bono. "Ten Feet High" on melodista ja soljuvaa poppia.


title: Steve Wozniak

text: Stephen ”Woz” Wozniak (s. 11. elokuuta 1950 San José, Kalifornia) on toinen Apple-tietokoneyhtiön perustajista. Wozniak loi Apple I:n ja Apple II:n 1970-luvun puolivälissä yhdessä Steve Jobsin kanssa. Apple II saavutti paljon suosiota, ja siitä tuli yksi eniten myydyistä henkilökohtaisista tietokoneista 1970-luvulla ja 1980-luvun alussa.


title: Steve Wozniak

text: Wozniak luki lapsena kirjoja Tom Swiftistä, nuoresta keksijästä joka suunnitteli mitä tahansa. Tom Swift edusti Wozniakille luovaa vapautta, tietämystä ja kykyä löytää ongelmiin ratkaisuja.


title: Steve Wozniak

text: Nuorta Wozniakia inspiroi myös hänen isänsä, joka työskenteli insinöörinä Lockheedilla. Isänsä ansiosta Wozniak kiinnostui elektroniikasta, ja isä usein tarkisti poikansa keksinnöt.


title: Steve Wozniak

text: Wozniakin arvomaailmaa muokkasi vuosien varrella niin oma perhe, itsenäinen ajattelu, eettinen ja moraalifilosofia, radioamatöörietiikka (apua tarvitsevia tulee auttaa) kuin kirjatkin (Swiftin humanitäärinen asenne).


title: Steve Wozniak

text: Wozniak oli lahjakas matematiikassa ja kiinnostunut elektroniikasta. Hän opiskeli lukuvuoden 1968−1969 Coloradon yliopistossa, palasi kotiseudulleen Kaliforniaan ja jatkoi ensin ammattikorkeakoulussa ja sitten Kalifornian yliopistossa. Hän työskenteli pienissä elektroniikkafirmoissa ja vuonna 1975 hän keskeytti opintonsa ja pääsi töihin Hewlett-Packardille.


title: Steve Wozniak

text: Wozniak oli 19-vuotias vuonna 1969, kun hän tutustui 14-vuotiaaseen Steve Jobsiin. Wozniak oli jo rakentanut laitteen, jolla voi soittaa puheluita ilmaiseksi. Jobs ja Wozniak rakensivat yhdessä tietokoneen. Tärkein syy tähän oli tehdä vaikutus muihin Palo Alton elektroniikkaharrastajien muodostama ryhmän, Homebrew Computer Clubin jäseniin. Tietokoneen nimeksi tuli Apple I.


title: Steve Wozniak

text: Wozniakin ja Jobsin työnjako oli selvä: Wozniak suunnitteli tekniikan, Jobs hoiti liiketoiminnan. Wozniak arvioi, että myös Jobs olisi osannut suunnitella ohjelmistoa ja laitteistoa, mutta ei yhtä hyvin kuin hän.


title: Steve Wozniak

text: Wozniakin ja Jobsin toisesta tietokoneesta, Apple II, joka valmistui 1977, tuli maailmanlaajuinen menestys Jobsin muotoilun ja Wozniakin elektroniikan ansiosta. Kun yritys listattiin pörssiin, Wozniakista tuli miljonääri.


title: Steve Wozniak

text: Vuonna 1981 Wozniak loukkaantui lentokone-onnettomuudessa. Hän jatkoi opintojaan mutta ei käynyt kurssejaan loppuun. Yliopisto päätti myöhemmin, että Applen tietokoneiden suunnittelulla saattoi korvata puuttuvat kurssit, ja myönsi hänelle tutkinnon 1987.


title: Steve Wozniak

text: Wozniakin ura Applessa päättyi vuonna 1987.


title: Steve Wozniak

text: Applen jälkeen Wozniak on keskittynyt vapaaehtoistyöhön, etenkin lasten auttamiseen ja koululaisten tietokonekerhoihin. Hän on osallistunut erilaisten tietotekniikan alan yritysten hallituksiin, ja vuonna 2009 hän alkoi jälleen työskennellä tuotekehittäjänä Fusion-IO:ssa, joka tekee tallennuslaitteita.


title: EMF

text: EMF oli brittiläinen, 1990-luvun alussa vaikuttanut rock- ja popyhtye. Yhtyeen musiikissa sekoittui rockmaiset äänet teknomusiikin kevyisiin elementteihin ja yhtye käytti samplereita ja sekvenssoreita ahkerasti. EMF tunnettiin aikanaan myös sivuttain käännetyistä lippalakeistaan ja löysistä shortseistaan.


title: EMF

text: Yhtyeen nimi tulee virallisesti sanoista ”Epsom Mad Funkers”. Vaihtoehtoisen tulkinnan mukaan EMF tulee sanoista ”Ecstasy Mother Fuckers”, jotka esiintyvät esikoislevyn bonusraidalla.


title: EMF

text: "James Atkin" (laulu), "Ian Dench" (kitara), "Zac Foley" (basso), "Derry Brownson" (kosketinsoittimet ja samplet) ja "Marc Decloedt" (rummut) perustivat yhtyeen lokakuussa 1989 Cinderfordissa. Yhtyeen jäsenet olivat paikallisesti tunnettuja muusikoita jo ennen EMF:ää. EMI/Parlophone teki yhtyeen kanssa leyvytyssopimuksen jo yhtyeen neljännen keikan jälkeen kuulematta edes yhtään demonauhaa.


title: EMF

text: Yhtyeen ensimmäinen levy oli ”"Schubert Dip"”, joka nousi Ison-Britannian levylistoilla 3:nneksi. Levyn suurin hitti oli ”"Unbeliveable"”, joka nousi monissa maissa (mm. Yhdysvalloissa) listaykköseksi. Isossa-Britanniassa se oli parhaimmillaan kolmas. Levyn muut singlet olivat ”"I Believe"”, ”"Children"” ja ”"Lies"”. Yhtyeen säveltäjä Ian Dench mukaan levyn nimi tuli siitä, että kun hän tarvitsi lyhyen sointukuvion hän otti sellaisen Franz Schubertilta.


title: EMF

text: EMF:n muut julkaisut eivät olleet yhtä menestyksekkäitä. Vuonna 1992 yhtye julkaisi EP:n ”"Unexplained EP"” ja myöhemmin samana vuonna toisen albuminsa ”"Stigma"”, jolta julkaistiin singlet ”"They're Here"” ja ”"It's You"”. Menestyksen hiipumisen on selitetty johtuneen yhtyeen siirtymisestä rockimpaan suuntaan ja brittipopin noususta. Vielä vuonna 1995 yhtye julkaisi levyn ”"Cha Cha Cha"” sekä singlet ”"I'm a Believer"” ”"Afro King"”. Tämän jälkeen yhtye hajosi, mutta kaikki sen jäsenet jatkoivat kuitenkin musiikin tekemistä.


title: EMF

text: 2001 EMF teki keikan Lontoossa ja julkaisi kokoelmalevyn parhaista kappaleistaan.


title: Kavioeläimet

text: Kavioeläimet ("Perissodactyla") on nisäkkäiden luokkaan kuuluva eläinlahko. Ne ovat suurehkoja eläimiä, joilla on sorkkaeläimiin verrattuna yksinkertainen maha ja suurikokoinen, kavioksi kutsuttu keskimmäinen varvas, jolle ruumiin paino keskittyy. Hevoseläinten ("Equidae") heimon kavioeläimillä on yksi varvas, ja ne ovat pitkäjalkaisia nopeita juoksijoita. Muita nykyisin eläviä kavioeläimiä ovat hitaammat ja vankkarakenteisemmat tapiirit ("Tapiridae") ja sarvikuonot ("Rhinocerotidae").


title: Kavioeläimet

text: Kavioeläimiin kuului 12 heimoa, joista kolme on selvinnyt nykyaikaan asti. Sukupuuttoon kuolleiden kavioeläinten joukossa on muun muassa "Paraceratherium", joka painoi jopa 12 tonnia.


title: Kavioeläimet

text: Sorkkaeläimet monimutkaisempine mahoineen alkoivat vallata alaa kavioeläimiltä, kun heinäkasvit lisääntyivät.


title: Kavioeläimet

text:
Kavioeläimiin on kuulunut myös useita nykyään sukupuuttoon kuolleita heimoja. Eräät lajit liikkuivat muurahaiskarhujen, simpanssien ja gorillojen tapaan rystystensä varassa.
Kladogrammi joka osoittaa kavioeläinten sukulaissuhteet.


title: Luettelo kavioeläimistä

text: Tämä on luettelo kavioeläinten ("Perissodactyla") lahkoon kuuluvista nisäkkäiden heimoista, suvuista, lajeista ja alalajeista. Lajeja on kaikkiaan 17 ja ne jakautuvat 6 suvun kesken. Sukupuuttoon kuolleet lajit ja alalajit on merkitty ristillä.


title: Asteikko

text: Asteikko eli skaala on jaotus, jota käytetään mittaamiseen tai havaintojen arvioimiseen.


title: Asteikko

text: Tilastotieteessä mitta-asteikot jaetaan neljään luokkaan.


title: Asteikko

text: Luonnontieteissä käytettäviä asteikkoja:


title: Asteikko

text: Muita asteikkoja:


title: Jean Buridan

text: Jean Buridan (myös Johannes Buridan, latinaksi Joannes Buridanus) (1300–1358) oli ranskalainen filosofi ja nominalisti, jonka sanotaan kylväneen uskonnollisen skeptisismin siemenen eurooppalaiseen ajatteluun. Hänen nimensä on kaikkein tunnetuin argumentista nimeltä Buridanin aasi, joka on suunnattu hänen determinististä kantaansa vastaan.


title: Jean Buridan

text: Buridan sai koulutuksensa Pariisissa ja toimi siellä koko akateemisen uransa ajan. Hän poikkesi monista aikansa kuuluisista oppineista siinä, että ei kuulunut yhteenkään hengelliseen sääntökuntaan, vaan oli tavallisen papiston jäsen. Buridan luennoi metafysiikasta, etiikasta, luonnonfilosofiasta sekä logiikasta. Uransa varrella hänet valittiin kahdesti yliopiston rehtoriksi.


title: Jean Buridan

text: Monia vahvistamattomia ja värikkäitä tapahtumia on liitetty Buridanin elämään. Eräiden tarinoiden mukaan Buridan olisi erotettu yliopistosta nominalististen oppiensa takia ja hän olisi siirtynyt Wieniin perustamaan uutta yliopistoa. Toisessa tarinassa taas kuningas sullotuttaa Buridanin säkkiin ja heitättää hänet Seine-jokeen, koska hänellä oli suhde kuningattareen. Varmuudella tiedetään, että Buridan oli kuuluisa ja suosittu opettaja. Eräiden lähteiden mukaan Buridan olisi syntynyt jo vuonna 1295.


title: Jean Buridan

text: Elinaikanaan Buridan mm. "todisti" Jumalan olemassaolon tarkastelemalla seuraavia lauseita:Buridan osoitti, että ainoa tapa välttää ristiriita päättelyketjussa on päätellä Jumalan olevan olemassa, eli lauseen 1 olevan tosi ja lauseen 2 epätosi. Todistus on eräs muoto ns. valehtelijan paradoksista. Todistusta on kuitenkin arvosteltu muun muassa siitä, että tarkastelemalla lauseen 1 sijasta sen negaatiota voidaan vastaavasti "todistaa", ettei Jumalaa ole olemassa.


title: Skaala

text: Skaala voi tarkoittaa seuraavia:


title: Buridanin aasi

text: Buridanin aasi on tahdon vapautta koskevissa kiistoissa käytetty Jean Buridanin deterministisellä kannalla pilaileva paradoksaalinen esimerkki. Paradoksissa aasi kuolee nälkään kahden yhtäläisen ja yhtä lähellä olevan heinätukon välissä, koska ei ole mitään ratkaisevaa syytä, joka vetäisi sitä voimakkaammin jommankumman heinätukon puoleen.


title: Buridanin aasi

text: Paradoksin ratkaisuksi voidaan esittää, että paikalleen jääminen on myös vaihtoehto. Tällöin kyse onkin valinnasta paikalleenjäämisen ja kumman tahansa heinätukon välillä. Koska paikalleen jäämisestä seuraa kuolema valitsee aasi(kin) kumman tahansa heinätukon. Heinätukkojen välisen valinnan voi tehdä ihan millä tahansa perusteella, vaikkapa arpomalla, kunhan sen tekee.


title: Stilpon

text: Stilpon (, n. 380 – 300 eaa.) oli antiikin kreikkalainen filosofi. Hän oli kotoisin Megarasta. Hän kuului megaralaiseen koulukuntaan, ja oli sen viimeinen merkittävä filosofi.


title: Stilpon

text: Stilpon oli Eukleides Megaralaisen tai joidenkin tämän seuraajien oppilas, ja myös Thrasymakhoksen oppilas. Hän oli kiinnostunut lähinnä logiikasta ja etiikasta. Hänen etiikkansa oli lähellä kyynikoiden filosofiaa. Diogenes Laertios antaa ymmärtää, että hän vastusti Platonin ideaoppia. Hän sanoo hänen myös olleen hyvin kekseliäs ja taitava puhuja, ja saaneen sillä tavalla houkuteltua omiksi oppilaikseen suuren joukon useiden muiden filosofien oppilaita.


title: Aleksanteri Afrodisiaslainen

text: Aleksanteri Afrodisiaslainen (myös "Aleksandros Afrodisiaslainen"; 200-luku) oli antiikin kreikkalainen peripateettiseen koulukuntaan kuulunut filosofi. Hän oli aikansa johtava peripateetikko ja Aristoteleen kommentaattori.


title: Aleksanteri Afrodisiaslainen

text: Aleksanteri oli kotoisin Kaarian Afrodisiaksesta. Hän oli Aristokles Messeneläisen oppilas. Hän tuli Ateenaan toisen vuosisadan loppupuolella. Ennen pitkää hänestä tuli Lykeionin peripateettisen koulun johtaja, ja hän luennoi aristoteelisesta filosofiasta. Aleksanterin päämääränä oli vapauttaa koulun opetukset Ammonios Sakkaksen uusplatonilaisista ja synkretistisistä vaikutteista, ja palauttaa Aristoteleen puhdas oppi.


title: Aleksanteri Afrodisiaslainen

text: Aleksanterilta on säilynyt kommentaarit seuraaviin Aristoteleen teoksiin:


title: Aleksanteri Afrodisiaslainen

text: Islamilaiset oppineet arvostivat suuresti hänen kommentaarejaan, ja he käänsivät niistä monia arabian kielelle.


title: Aleksanteri Afrodisiaslainen

text: Aleksanterilta on säilynyt myös joitakin omia teoksia. Näistä merkittävin on "Kohtalosta", jossa hän esittää mielipiteensä stoalaista välttämättömyyden ajatusta vastaan. Toinen merkittävä teos oli "Sielusta", jossa hän väittää, että ihmisten järki on kehittymätön ja materiaalinen ("nous hylikos") sekä erottamaton ruumiista. Hän oli vahvasti kuolemattomuuden ajatusta vastaan. Hän tunnisti aktiivin älyn ("nous poietikos"), joka aktivoi ihmisessä potentiaalisen älyn, niin että se tulee samaksi kuin jumala.


title: Aleksanteri Afrodisiaslainen

text: Pietro Pomponazzi käytti varhaisen renessanssin aikana Aleksanterin ajatuksia sielun kuolevaisuudesta tomisteja ja averroisteja vastaan.


title: Ausonius

text: Decimus Magnus Ausonius (n. 310–395) oli roomalainen runoilija ja reetori. Hän oli kotoisin Burdigalasta (nykyinen Bordeaux).


title: Ausonius

text: Ausonius oli keisari Gratianuksen opettaja. Myöhemmin hänestä tuli konsuli. Hän oli mahdollisesti kristitty, ja mahdollisesti kirjoittanut teoksen "Septem sapientum sententiae" ("Seitsemän viisaan mietelmiä").


title: Avempace

text: Avempace eli Ibn Bazdza (k. 1138) oli arabialainen aristoteelinen filosofi, lääkäri, tähtitieteilijä, matemaatikko ja runoilija. Hän vaikutti Espanjassa. Hän kirjoitti arabiaksi lähinnä logiikasta.


title: Avicebron

text: Avicebron eli Solomon Ibn Gabirol eli Solomon ben Judah (n. 1021–1058) oli juutalainen filosofi, moralisti ja runoilija. Hän vaikutti Espanjassa. Nimi Avicebron on itse asiassa väärintulkinta hänen oikeasta nimestään Ibn Gabirol. Keskiajan kristityt skolastikot luulivat häntä islamilaiseksi, ja tulkitsivat hänen nimensä myös monilla muilla tavoilla, kuten Avincebrol, Avicembron, jne.


title: Avicebron

text: Avicebron pyrki yhdistämään uusplatonismin juutalaiseen oppiin ja Tooraan. Hän kirjoitti muun muassa teoksen "Fons vitae" ("Elämän lähde").


title: Ruotuväki

text: Ruotuväki on Suomen puolustusvoimien uutislehti. Sitä julkaisee Pääesikunnan viestintäosasto. Se postitetaan tilaajiensa lisäksi useimpiin puolustusvoimien toimipisteisiin, varuskuntiin sekä kaikille kertausharjoituksiin osallistuville tai niihin kutsutuille.


title: Ruotuväki

text: Suurimmat lukijaryhmät ovat puolustusvoimien henkilöstö ja varusmiehet. Ensimmäinen Ruotuväki ilmestyi 15. maaliskuuta 1962, ja nykyisin siitä ilmestyy painetun lehden lisäksi verkkoversio. Sanomalehden lisäksi Ruotuväki julkaisee kaksi kertaa vuodessa alokasliitteen sekä kerran vuodessa "Ruotu"-, "Kutsunta"- ja "Sotilasmusiikki"-liitteet.


title: Ruotuväki

text: Lehden ensisijainen tarkoitus on maanpuolustushengen kohotus ja toissijainen puolustusvoimien sisäinen tiedottaminen. Lehdessä on yleensä kerrallaan noin kymmenen varusmiestä, joista 4–5 toimittajaa, 1–2 valokuvaajaa, graafikko ja levikkisihteeri.


title: Ruotuväki

text: Ruotuväessä palvelevat varusmiehet siirtyvät lehden palvelukseen peruskoulutuskauden tai aliupseeri- tai reserviupseerikurssin jälkeen. Varusmiehet majoittautuvat Kaartin Jääkärirykmentissä Santahaminassa.


title: Ruotuväki

text: Varusmiehet palvelevat joko 9 tai 12 kuukautta, joista noin 6 kuukautta palvellaan Ruotuväessä. Suuri osa Ruotuväessä palvelleista varusmiehistä suuntautuu myöhemmin viestintäalan tehtäviin.


title: Jacques Duphly

text: Jacques Duphly (12. tammikuuta 1715 – 15. heinäkuuta 1789) oli ranskalainen cembalisti ja säveltäjä.


title: Jacques Duphly

text: Duphly syntyi Rouenissa, Ranskassa ja opiskeli lapsena cembalon ja urkujen soittamista. Vuonna 1742, kun Duphlyn isä kuoli, hän muutti Pariisiin. Täällä hän sai mainetta esittäjänä ja opettajana.


title: Jacques Duphly

text: Duphlylta tunnetaan ainoastaan 52 sävellystä.


title: Balor

text: Balor (joskus myös Balar tai Bolar) oli Irlannin kelttiläisessä mytologiassa kuoleman jumala ja Irlannin valloittaneiden fomorien kuningas. Balor oli yksisilmäinen jättiläinen, jonka katse pystyi tappamaan. Kun Balor oli vielä poikanen, hän vilkaisi isänsä druidien juomapataan. Keitoksesta nousseet höyryt kasvattivat hänen otsaansa valtavan, myrkyllisen silmän. Sen silmänluomi oli niin raskas, että tarvittiin avustajat sen nostamiseen. Kun silmä oli auki, se tappoi kaikki, joihin se katsoi.


title: Balor

text: Ennustuksen mukaan Balorin tappaisi hänen oma tyttärenpoikansa. Balor lukitsi tyttärensä Ethlinnin kristallitorniin, jotta kukaan ei voisi saattaa tätä raskaaksi. Tuatha Dé Danann -heimoon kuulunut Cian kuitenkin pääsi torniin druidi Birogin avulla ja makasi Ethlinnin kanssa. Ethlinn synnytti pojan, jonka Balor viskasi mereen. Birog pelasti pojan ja antoi hänet merenjumalan kasvatiksi. Poika sai nimen Lugh Lamhfada (Lugh Pitkäkäsi), ja hän liittyi Tuatha Dé Danannin joukkoihin. Magh Tuireadhin (Mag Tuired) toisessa taistelussa Lugh linkosi kiven Balorin silmään ja tappoi tämän.


title: Halo (videopelisarja)

text: Halo on Bungie Studiosin luoma ensimmäisen persoonan ammuntapelisarja.


title: Halo (videopelisarja)

text: Vuonna 2010 alkuperäinen kehittäjä Bungie irtautui Microsoft Game Studiosin omistuksesta itsenäiseksi yhtiöksi. Halo-sarjan oikeudet jäivät Microsoftille ja vuodesta 2011 lähtien sarjan pelejä on kehittänyt 343 Industries.


title: Halo (videopelisarja)

text: Pelisarjan ensimmäiset kaksi peliä olivat pelattavissa sekä Xboxilla että Windowsilla. Ensimmäinen osa oli myös Macillä pelattava. Halo 3:sta lähtien pelejä on julkaistu yksinoikeudella Xbox 360- ja sittemmin Xbox One -konsolille. Halo-sarjasta on myös tehty kirjoja ja muita oheistuotteita. Kirjat laajentavat lukijan käsitystä Halon universumista.


title: Halo (videopelisarja)

text: Noin kymmenentuhatta vuotta sitten Linnunrataa hallitsi Forerunner-niminen vanha ja kehittynyt rotu, joka kävi sotaa muinaisia ihmisiä vastaan. Kun muinaiset ihmiset oli tuhottu, Forerunnerit tajusivat ihmisten yrittäneen estää Flood-nimistä loislajia leviämästä ympäri galaksia. Forunnerit yrittivät tuhota Floodin, mutta he ryhtyivät toimeen liian myöhään. Lopulta he keksivät Halo-renkaat, aseet jotka pystyisivät tuhoamaan kaiken elämän koko universumista. Renkaat tuhosivat Floodin, kuten myös samalla itse Forerunnerien rodun.


title: Halo (videopelisarja)

text: "" on "Halo"-videopelisarjan ensimmäinen osa. Se ilmestyi 15. marraskuuta 2001 Xboxille ja vuoden 2003 lopussa Windowsille sekä Mac OS X:lle. Pelin tarina kertoo Master Chiefiksi kutsutusta supersotilaasta, joka putoaa Halo-rinkulalle. Master Chief taistelee Covenant-muukalaisliittoumaa ja Flood-parasiittia vastaan.


title: Halo (videopelisarja)

text: "Halo 2" ilmestyi 9. marraskuuta 2004 Xboxille. "Halo 2":ssa Covenant hyökkää Maahan. Samaan aikaa muukalaisliittouma jakautuu kahtia ja ajautuu sisällisotaan. Halo 2:sta julkaistiin myös versio Windows Vistalle vuonna 2007. Uutena peliin tuli kenttäeditori. Peli on saatu toimimaan myös Windows XP:llä, DirectX 9:n alaisuudessa. Uutta "Halo 2:ssa" Combat Evolvediin verrattuna oli mahdollisuus pelata moninpeliä Xbox Liven kautta, ja sitä kehuttiin jopa ensimmäistä osaa paremmaksi.


title: Halo (videopelisarja)

text: "Halo 3" on trilogian kolmas ja viimeinen osa. Se jatkaa juonellisesti "Halo 2:ta". Vuoden 2006 E3-messuilla pelistä ilmestyi ensimmäinen traileri. "Halo 3" julkaistiin 26. syyskuuta 2007 Xbox 360:lle.


title: Halo (videopelisarja)

text: "Halo 4" on uuden Halo-saaga alku, ja se esiteltiin E3-messuilla Yhdysvalloissa vuonna 2011. Peli julkaistiin 6. marraskuuta 2012. Pelin kehitti Halo Waypointista tuttu 343 Industries.


title: Halo (videopelisarja)

text: "Halo Wars" on Ensemble Studiosion kehittämä strategiapeli, jossa pelaaja ohjaa ihmisten UNSC-joukkoja. "Halo Warsin" tapahtumat sijoittuvat aikaan ennen ensimmäisen "Halon" tapahtumia, jolloin UNSC tapaa Covenantin. Pelaaja johtaa UNSC-joukkoja aluksesta nimeltä ”Spirit of Fire” läpi kamppailujen ja sotaa Covenantia vastaan.


title: Halo (videopelisarja)

text: "" kertoo Master Chiefin maasta lähdön ja sinne paluun aikaiset Maan tapahtumat ODST (Orbital Drop Shock Trooper) -sotilaiden näkökulmasta. Pelin päähenkilönä toimii nimettömänä pysyvä ODST-sotilas The Rookie. Peli tarjoaa "Halo 3":n moninpeliin lisää tasoja ja pääsyn osallistua "Halo: Reach" -moninpelibetaan. "Halo 3: ODST" julkaistiin 22. syyskuuta 2009 Xbox 360:lle. Samaan aikaan julkaistiin myös "Mythic ODST Map Pack", jossa on kolme uutta karttaa Halo 3:seen.


title: Halo (videopelisarja)

text: "" sijoittuu aikaan ennen "Halo: Combat Evolvedin" tapahtumia, Reachin taisteluun. Pelissä pelataan Noble Sixillä, yhdellä Noble Teamin jäsenistä.


title: Halo (videopelisarja)

text: "Halo: Combat Evolved Anniversary" on "Halo-"pelisarjan uusintaversio alkuperäisestä. Eroa alkuperäiseen on uusittu grafiikka ja in moninpeli. Muista peleistä poiketen pelin on kehittänyt 343 Industeries.


title: Halo (videopelisarja)

text: "" on vuonna 2013 julkaistu Vanguard Gamesin yhdessä 343 industriesin kanssa kehittämä ylhäältä kuvattu ammuntapeli Windowsille, Steamiin, Xbox 360:lle ja Xbox Onelle


title: Halo (videopelisarja)

text: "Halo: Spartan Strike" on jatko-osa "Spartan Assaultille". Peli julkaistiin Windowsille ja Steamissa.


title: Halo (videopelisarja)

text: "Halo: The Master Chief Collection" on Xbox Onelle julkaistu kokoelma "Halo"-peleistä, joissa Master Chief on päähenkilönä. Kokoelma sisältää "Halo: Combat Evolvedin" ja sen anniversary-version, "Halo 2:n" ja sen anniversary-version, "Halo 3:n" ja "Halo 4:n". Kokoelma sisältää myös kaikkien näiden pelien omat moninpelitilat ja kartat (yhteensä 100 yli karttaa) sekä "Halo 2:n" anniversary-moninpeliversion.


title: Halo (videopelisarja)

text: "Halo Wars 2" on Creative Assemblyn kehittämä peli.


title: Halo (videopelisarja)

text: "" on "Halo: Combat Evolvedin" esiosa. Se kertoo Master Chiefin alkuperästä ja hänen koulutuksesta. Kirjan kirjoitti Eric Nylund. Myöhemmin kirja jouduttiin kirjoittamaan uudestaan ristiriitojen takia "Halo Reachin" tarinassa.


title: Halo (videopelisarja)

text: "" on novelisaatio "Halo: Combat Evolvedin" juonesta, jonka kirjoitti William C. Dietz.


title: Halo (videopelisarja)

text: "" sijoittuu "Halo: Combat Evolvedin" ja "Halo 2":n tapahtumien välille. "Halo: The Fall of Reachin" tavoin "Halo: First Striken" kirjoitti Eric Nylund.


title: Halo (videopelisarja)

text: "Halo Graphic Novel" on ensimmäinen "Halo"-sarjaan perustuva sarjakuvateos. Koviin kansiin nidottu kirja sisältää neljä erillistä tarinaa, joita ovat olleet luomassa Lee Hammock, Simon Bisley, Jey Faerber, Ed Lee, Andrew Robinson, Brett Lewis, Jean Giraud ja Tsutomu Nihei. Tarinat käsittelevät muun muassa sellaisia aiheita kuin miten kersantti Johnson pakeni Floodia ja millaista elämä oli maassa juuri ennen muukalaisten hyökkäystä. Lisäksi sivuilla nähdään ensimmäistä kertaa Spartan-sotilas ilman kypärää. Kirjan on kustantanut Marvel. Yhtiö aikoo ryhtyä julkaisemaan "Halosta" kuukausittaista sarjakuvaa kesällä 2007.


title: Halo (videopelisarja)

text: "The Art of Halo" kertoo sarjan visuaalisen ilmeen luonnista kuvin ja tekstein, jonka mukana tulee sekä konseptitaidetta että peleissä käytettyä 3D-grafiikkaa. Kirja on Eric S. Trautmannin kirjoittama.


title: Halo (videopelisarja)

text: Elokuva "" sai ensi-iltansa vuonna 2011. Elokuva sijoittuu aikaan ennen "ia". Ensimmäisen käsikirjoituksen teki Alex Garland vuonna 2005.


title: Halo (videopelisarja)

text: "Halosta" on myös tehty japanilainen animaatioelokuva vuonna 2010 nimeltään "". Halosta on myös julkaistu lukuisia lyhytelokuvia, kuten "", josta julkaistiin kolme osaa: "Halo: Arms Race", "Halo: Combat" ja "Halo: Last One Standing". Lyhytelokuva kuvaa ODST-sotilaiden ("Orbital Drop Shock Trooper") elämää taistelutantereella. Lyhytelokuva sijoittuu Halo 3:n ajalle.


title: Halo (videopelisarja)

text: Osa "" ja "" -trailereista on live actionina, kuten esimerkiksi ODST:n traileri "We are ODST", ja Reachin trailerit "Deliver Hope" ja "Remember Reach", jotka sijoittuvat ennen Reachin taistelua, sekä "Welcome to Noble Team", joka kertoo 16-vuotiaan Carterin (SPARTAN-A259) kehitystä Spartan-sotilaaksi ja siitä Noble Teamin johtajaksi.


title: Halo (videopelisarja)

text: Ennen "Halo 4:n" julkaisua tuotettiin useista episodeista koostuva sarja "Halo: Forward unto Dawn", joka kertoo joidenkin "Halo 4" -hahmojen taustaa. Ennen "Halo 5:n" julkaisua toteutetaa samalla formaatilla "Halo: Nightfall".


title: Halo (videopelisarja)

text: Syyskuussa 2008 11-vuotias yhdysvaltalaispoika kuoli imitoidessaan "Halon" pelitilanteita. Poika oli ottanut .22 kaliiberisen kiväärin ja ampunut vahingossa itsensä.


title: Halo (videopelisarja)

text: Elokuussa 2011 15-vuotias yhdysvaltalaispoika tappoi miekalla 55-vuotiaan isoisänsä ja 77-vuotiaan isoäitinsä. Poliisien tullessa paikalle poika ampui ikkunasta ilmakiväärillä. Poika pidätettiin 15 minuutin piirityksen jälkeen.


title: Virtahepo

text: Virtahepo ("Hippopotamus amphibius") on suurikokoinen Afrikassa elävä nisäkäslaji. Se on kasvinsyöjä. Virtahepo on toinen kahdesta elossa olevasta virtahepojen ("Hippopotamidae") heimon lajista.